text:
خوجا نصرالدین و جاوان
قیش آخشاملاریندان بیرینده خوجا محله ده کی چایخانایا(قهوه خانه) گئدیر. فیکیر وئریب
گؤرورکی، دوکانین کونجونده بیر جاوان اوغلان اوتوروب، اما ائله دی، ائله دی کی،
ائله بیل غم دریاسینا باتیب.خوجا ماراقلانیب جاوانا یاخینلاشیر، بیر آز اوردان-بوردان
صؤحبت ائله یند ن سونرا سوروشور:
- قارداش، دئ گؤروم، سنه نه درد اوز وئریب کی، بئله غم دریاسینا باتمیسان؟
جاوان بیر آه چکیب باشلاییر کی:
-آی خوجا ،سندن آییب اولسا دا، من فیلان تاجیرین قیزینا عاشق اولموشام.قیزدا منی سئویر.
ایکیمیز ده بیر-بیریمیزه سؤز وئریب عهد پیمان باغلامیشیق. او، دؤولتلی تاجیر قیزیدی،
اما من، نئجه کی گؤرورسن، یوخسول بیر اوغلانام. چوخ گؤتور- قوی ائلهیندن سونرا
آخیری دونن گئتدیم تاجیرین یانینا کی، بس، قیزینی وئرمنه. تاجیربیر آلتدان یوخاری
منه باخیب دئدی:
- قیزیمی نه قدر سئودیگینی گرک ثبوت ائلییه سن. او دا بئله اولار کی، گرک چایدا بوزو
سیندیریب گیرهسن سویوق سویون ایچینه. تا سحره قدراورادا قالاسان. بونو ائله سن اوندا
قیزی سنه وئررم.
من محبتین گوجوندن "باش اوسته" دئییب اورادان چیخدیم. گؤزله دیم قارانلیق دوشدو.گلدیم
چایین کنارینا. بوزو سیندیریب بوغازاجان گیردیم سویوق سویون ایچینه. قاریاغیردی،کولک
ویییلداییردی، بیرسویوق وار ایدی کی، دای نه دئییم. دوز صوبحه قدر قالدیم سویون ایچینده.
ائله کی،سحرآچیلدی، سودان چیخدیم، اوز قویدوم تاجیرین ائوینه. ایچری گیریب دئدیم:
"تاجیر، العهدو من الوفا. من شرطی یئرینه یئتیردیم، سن ده ودینه عمل ائیله".
تاجیر یئنه ده بیر آلتدان یوخاری منه باخیب دئدی:
- یالان دئییرسن. ثبوت ائله کی، سن دوغرودان دا سحره قدرسودا قالیبسان.
من آند-آمان ائله ییب دئدیم:
- واللاه، بالله، قالمیشام. حتی او اوزاق کندلرین بیرینده بیر پنجرهده بیر شام دا یانیردی.
تاجیر گولوب دئدی:
- دئمک، شرطیمیز پوزولوب. سن گؤزونله ایشیغا باخیب قیزینیبسان.
من نه قدر ائلهدیم کی، "آی جانیم، ایکی آغاجلیقدان دا شام ایشیغینا باخماقلا آدام قیزینا
بیلرمی؟" - کار ائلهمه دی کی، ائلهمه دی. من ایشی حاکیمه وئردیم. بیلمیرم حاکیمله گئدیب
نه چوغوللاشدی، نه چوغوللاشمادی، حاکیم ده اونون دئدیکلرینی تسدیق ائیلهییب منی
چیخاردیب قوودو. ایندی ایشیم اولوب بئله آه-زار.
خوجا اولدن آخیرا کیمی دقتله قولاق آسیب جاوانا دئییر:
- صاباح آخشام منه قوناقسان. گلمه میش اولما!
خوجا دوروب اورادان بیر باش تیمور لنگین حضورونا گئدیر. باش اییب دئییر:
- قیبلهی-عالم، صاباح آخشام منه قوناقسینیز.
اورادان گئدیب همن حاکیمی، همن تاجیری ده چاغیریر. بلی، صاباح اولور. تئیمور،حاکیم،
تاجیر و باشقا دعوت اولونموشلار گلیرلر. خوجا بونلاری یاخشیجا قبول ائلهییر، اگلشدیریر،
اؤزو هارایا ایسه چیخیب گئدیر.
تیمور اطرافا گؤز گزدیریب گؤرورکی، نه اوجاق یانیر، نه قازان قایناییر. قالیر معطل کی،
بو نئجه قوناقلیقدیر... غرض، بیر-ایکی ساعت گؤزله ییرلر،
خوجا گلمیر. آخیردا تیمور آروادی چاغیریب سوروشور:
- آی باجی، بس خوجا هارا گئتدی؟
آرواد دئییر: باغچانین دیبینده سیزین اوچون پلوو بیشیریر. تئیمور قوناقلاری دا گؤتوروب
گئدیرباغچانین دیبینه. باخیرکی، خوجا اوجا بیر آغاجین باشیندان بیر پوتلوق قازان آسیب،
آغاجین دیبینده ده بیر شام یاندیریب، اوتوروب گؤزله ییر. تیمور سوروشور:
- خوجا بو نه دیر؟ بورادا نه قاییریرسان؟
خوجا چوخ ساکیت دئییر:
- قیبلهی-عالم ساغ اولسون! سو آسمیشام، گؤزله ییرم قایناسین، سیزین اوچون پلوو بیشیریم.
تئیمور حیرصله نیب دئییر:
- آده، سن اؤزونو دولامیسان، یا بیزی؟ بورادان دا اورایا ایستی دیَیب سو قیزار؟
خوجا اوندان ده برک حیرصله نیب دئییر:
- بس ایکی آغاجلیقدا یانان شاما باخماقلا دا بدن قیزار کی، سن اوحؤکمو چیخاریبسان؟
تیمورسوروشور: "بو نه مسئله دیر؟". خوجا احوالاتی اونا دانیشیر، قیزی آلیب اوغلانا وئریر.
برچسبها: ملانصرالدین
قشنگ خوروز
بيري
وار ايدي، بيري يوخ ايدي، کئچميش زامانلاردا ايکي اوزاق قوهوم وار ايدي. بونلارين
بيري يوخسول ايدي کی مئشهده، بالاجا بير داخمادا قالاردی. او، بيريسی دؤولتلي
ايدي، شهرده، قشنگ، بؤيوک بير ائوده ياشاييردي.
گونلرين بير گونو يوخسول، مئشه ايله گئديردي، بيردن آغاجين آلتيندا پاريلدايان قيزيل بير له لک گؤردو. باشيني قالديريب يوخاري باخدي، گؤردو کي، آغاجدا قويروغو قيزيل بير خوروز اوتوروب. يوخسول قيزيل له له یی گؤتوروب بيرباش شهره، دؤولتلي قوهومونون يانينا گتيردي.دؤولتلي قيزيل له له يه باخيب دئدي:
– گؤزل شئي دير!آنجاق دگري چوخ آزدير.من سنه بو له لک اوچون بيرجه مانات گوموش پول وئررم.
يوخسول ايسه عؤمرونده قيزيل گؤرمه ميشدي، اونا گؤره ده بيلميردي کي، بو له لک خالص قيزيلداندير. او ائله بيليردي کي بو نه ايسه قشنگ پاريلدايان بير شئي دير. اونا گؤره ده او ائله بيلدي کي، اونون قيزيل له له یی اوچون گوموش پول ياخشي قيمتدير.
يوخسول کيشي او بيري گون يئنه ده مئشه يه گئتدي، همين آغاجين آلتيندان يئنه ده قيزيل له لک تاپدي. اونو گؤتوروب دؤولتلينين يانينا آپاردي، يئنه ده عوضينده گوموش پول آلدي. بير نئچه گون دالبادال بو احوالات بئله باش وئردي.
بير دفعه ده يوخسول هميشه کي کيمي آغاجين آلتينا گلدي، گؤردو کي، قيزيل قويروقلو خوروز برکدن بانلايير:
– کيم منيم اوره گيمي يئسه، او آدام هر گون باليشينين آلتيندان ايکي قيزيل يومورتا تاپاجاق! کيم منيم اوره گيمي يئسه، او هر گون باليشينين آلتيندان ايکي قيزيل يومورتا تاپاجاق!
يوخسول بو ايشه لاپ مات قالدي، تئز شهره قاچيب احوالاتي دؤولتلي و آجگؤز قوهومونا دانيشدي. او ايسه جاوابيندا دئدي:
– اگر سن او خوروزو منيم اوچون توتا بيلسن سنه اونون اوچون مين گوموش پول وئررم!
يوخسول اونونلا بئله شرط کسدي:
– سنين پولون منه لازيم دگيل! ياخشيسي بودور کي، منيم ايکي اوغلومو اؤز يانينا آپاريب اونلارا اؤز اوشاقلارين کيمي باخ. من ايسته ييرم کي، اونلار عاغیللي و ساوادلي اولسونلار. دؤولتلي او ساعت سؤز وئردي کي، يوخسولون اوشاقلاريني يانينا آپارار و اونلاري اوخوماغا قويار. بونون عوضينده ده يوخسول کيشي دؤولتلي يه سؤز وئردي کي قيزيل قويروقلو خوروزو اونون اوچون توتسون. يوخسول سحر تئزدن مئشهيه، همين آغاجين آلتينا گلدي. قشنگ خوروز دينمه دن يوخاريدان اونا باخيردي.
يوخسول نیشان آليب اوخلا قيزيل قويروقلو خوروزو ووردو. يوخسول کيشي خوروزو گؤتوروب اوغلانلارينا وئردي، اونلاري شهره، دؤولتلي قوهومونون يانينا گؤندردي.
دؤولتلي قيزيل قويروقلو خوروزو گؤروب سئوينجيندن آتيليب-دوشدو. او، اؤزو خوروزون قيزيل له لک لريني بير-بير يولدو، سونرا اونو يوخسولون اوغلانلارينا وئردي کي، خوروزو بيشيريب ناهارا اونا وئرسينلر. او، اؤزلوگونده بئله قرارا گلميشدي کي، يوخسولون اوغلانلاريني درسه گؤندرمه يهجک: قوي اونون يانيندا قاليب نؤکرچي ليک ائله سينلر!
اوغلانلار مطبخه کئچيب خوروزو بيشيرمه یه باشلاديلار. اونلار چاليشيرديلار کي، خورک دادلي اولسون، دؤولتلي قوهوملاري راضي قالسين. آنجاق بختلري گتيرمه دي: خوروز بيشيب لاپ حاضر اولانا ياخين، اتين سويو بيردن قازاندا پيققاپيق قاينادي، خوروزون اوره یي سيچراييب بيرباش دؤشه مهنين اوستونه دوشدو!
– واي، بو نه بلادير باشيميزا گلدي! – دئيه بؤيوک قارداش ديللندي. – ايندي گرک خوروزون اوره گيني توللاياق. بير باخ ها لاپ چيرکلي دؤشه مهنين اوستونه دوشوب. ايندي اونو گؤتوروب آغاميزا وئره بيلمريک... کيچيک قارداش ايسه يالواردي:
– خوروزون اوره گيني توللاما! من سحردن هئچ بير شئي يئمه ميشم. ياخشيسي بودورکي، گل اونو گؤتوروب يوياق، اؤزوموز يئيه ک.
قارداشلار بئله ده ائله ديلر: خوروزون اوره گيني يويوب ايکي يئره بؤلدولر، هره بير پارچاسيني يئدي. سونرا دا بيشميش خوروزو دؤولتلي قوهوملارينين يانينا آپارديلار.
دؤولتلي او ساعت باشلادي بوشقابين ايچيني قورددالاماغا کي، خوروزون اوره گيني تاپسين. آختاردي، آختاردي، خوروزون هاميسيني يئدي، آنجاق اوره گي هئچ يئرده تاپمادي. اوندا دؤولتلي، اوزونو قارداشلارا توتوب سوروشدو:
– خوروزون اوره گي هاني؟ اونو نئيله ميسينيز؟
قارداشلار بو واخت احوالاتي اولدوغو کيمي اونا دانيشديلار.
تاماهکار دؤولتلي اونلارين اليندن ائله هيرسلندي کي، آغاجي گؤتوروب اونلارين ايکيسيني ده ائودن قوودو.
قارداشلار آغلايا-آغلايا مئشه يه، اؤز يوخسول، بالاجا کومالارينا قاييتديلار. اونلار هئچ باشا دوشه بيلميرديلر کي، بير خوروزون اوره گي نه دير کي، اونون اوستونده دؤولتلي بو قدر هيرسلنيب اونلاري ائويندن قوودو.
گئجه کئچدي، سحر قارداشلار هرهسي اؤز باليشينين آلتيندان بير قيزيل يومورتا تاپدي. اونلار قيزيل يومورتالاري دا گؤتوروب آتالارينين يانينا گئتديلر و باشلارينا گلني اونا دانيشديلار.
آتاسي اونلارا دئدي:
– منيم او دؤولتلي قوهومومدان اوره گيم برک اينجيدي، سيزي ائويندن قوودوغو اوچون من بو پاريلدايان يومورتالاري هر کس اولسا ساتارام، تکجه اونا يوخ.
ائله بو واخت ياخينليقدان گزرگي بير تاجر کئچيردي. يوخسول کيشي يومورتالاري گؤتوروب اونون يانينا گئتدي. تاجر دئدي:
– آ، بو يومورتالار کي، خالص قيزيلدير! من بو قيزيل يومورتالارا گؤره سنه ياخشي پول وئررم.
تاجر بونو دئييب يوخسولون اتگينه او قدر پول تؤکدو کي، او، هئچ عؤمرونده بو قدر پول گؤرمه ميشدي.
يوخسول کيشي آنجاق ايندي باشا دوشدو کي، دؤولتلي قوهومو اونو هميشه آلداديرميش، – قيزيل له لک اوچون اونا گوموش پول وئريردي. “عيبي يوخدور! – دئيه يوخسول اؤز-اؤزونه دوشوندو. –
بيزلرده بير مثل وار دئيرلر کي، باشقاسيني آلدادان اؤزو ده آلدانار. ائله بئله ده اولدو.
او گوندن بري قارداشلار هر گون اؤز باليشلارينين آلتيندان هرهسي بير دنه قيزيل يومورتا تاپيرديلار. آتاسي بو قيزيل يومورتالاري ياخشي قيمته ساتيردي. اونلار ايندي لاپ ياخشي دولانيرديلار. آنجاق ان باشليجاسي او ايدي کي، قارداشلار اؤز آرزولارينا چاتميشديلار: ايندي اونلارين ايکيسي ده علم اؤيرنيردي و خيلي شئي ده اؤيرنه بيلميشديلر.
(آسيا خالقلاري نين ناغيل و افسانه لري کيتابيندان)
برچسبها: خروس, خروس زیبا, خروس قشنگ, حکایت جالبی در مورد خروس


c: text/html

text:
امثالی - تورکانه
(بوگونه کیمی بولونان ان اسکی آذربایجان دیلینده آتاسوزلری کیتابی)
یازار:علی.ب.تورک
E-mail:turkbaris2003@yahoo.com
آتالارسوزلری تورک خالقنین ان اونملی کولتور وارلیقلاریندان بیریسی سایلیر ؛تورک توپلومونون عادتلرین؛گلنکلرین،اوزون حیات تجربه لریندن و اینسانلارلا اوزلشمیش گوروشلرنین بیریانسیماسی دیر.بیر آتاسوزوندن یولاچیخاراق بیر اینسانین و بیر توپلومون گئچمیشینه بیر چوخ کیتابدان چوخ بیلگی الده ایلمک اولار.بوسوزلر اوزون بیر سوره اینسان ایلیشکیلری و حیاتلارنین زنگین تجربه لریندن اورتایا چیحمیشلار.آتاسوزلری خلق حیکمتلری و خلق بیلگیسی دیرلر.دیلدن چیخیلدیگی زمان بیر میلتین نجور و دوشوندوکلرینی گوسترگسی سایلیر.
آتالارسوزلری تورک خالقنین آیریلماز بیر گرجکی اولاراق تورکلرین وار اولدوقی دونملردن بری تورک اولوسیله برابر یاشاییب ؛قول-بوداق آتاراق ؛گولی- چیچکلی بیرتایسیز ادب خزینه سی و سوز کولتورونه دونوشموش.تورکلرین واراولان زمانلاردان بری تورک خالقی ؛آتالارنین دیرلی تجربه لرینی اوزلرینه اویوت آلاماق هربیرزماندا اونلاردان فایدالانمیشلار.آتاسوزلرنین اونملیلیقی بوردان بللی اولور کی بوتون تورک یازیلارندان بیرنئچه آتاسوزی گوزه دیه ر .
آتاسوزلرینین قلمه آلما تاریخی تورکلرین ان اسکی یازیلاری چاغلارا قایدیر."اورخون داش یازیتلاری"تورک آتاسوزلرین بزک تاپاراق ادبی یازی گوزلیکی داهادا آرتمیشدیر.خاطیرلارتماق گرکیر کی آتاسوزلری اسکی تورک دیلینده "ساو" دئیلردی."ساو" آنلامی آتالاردان قالان سوزلر؛ پیغام و حیکمتلی سوز دورکی آنلاتماسی اوزو بیر باشقا یازی گرکدیریر.ساو سوزو وآنلامی "دیوان لغات تورک" یازیلان زمانلاریناجان گئنه آتالارسوزو یئرینه ایشنمیش."دیوان لغات تورک"ماحمود کاشغارلی کیتابی اوزلوگونده بیر آتاسوزلر کیتابی سایلیردی."دیوان لغات تورک" کیتابیندا توپلام اولاراق 315عددآتاسوزو یا "ساو"واردیر.بوکیتابین یازیلدیگی زمانلارباشقا تورک کیتابلاریندا دا بیرچوخ "ساو"یا "آتاسوزو"یازیلماقدااولاراق "قوتادغوبیلیک" کیتابیندادا چوخلو ساو یئرآلمیش دیر."دده قورقوت کیتابی "دا بوآرادا چوخلی آتاسوزایله دولودور کی اوزلوگونده اسکی بیر قایناق سایلیر."اوغوز نامه"لرده ده چوخلی آتاسوزلرینه راست گلمک اولار.باشقا تورک دیلینده یازیلمیش چوخلی اثرلرده ده اورنک اولاراق "عتبه الحکایه "کیمی کیتابلاردا و داستانلاردادا آتاسوزلری و ساولار واراولموش.
آدآپاردگمیز کیتابلارو یازیلار اگرچه تورک خالقنین شاه اثرلری سایلیرلار امما هئچ بیر اوزلوگونده بیر آتالارسوزلری یالقیز کیتاب سایلماماقدادیرلار.بوکیتابلارین یازلیش دورانلارنیدان سونرا ساو سوزو یئرین "آتاسوزلری"یا"آتالار سوزو" "مثل" "دوربی- مثل" (دوربی-مثال) "ضرب المثل" وئره رک آتالارسوزلرنین دئمک اینکیشافی دورانلارینا آددیم آتیلدی.
تورک خالقیلارین آغ ساققالاری و باشچی اوزانلاری طرفینده ده بوتون "بوی"لار و "آشیق داستانلاری" و "اوستادنامه" لری ایچریسینده ده آتالارسوزو اوزل بیر یئری اولموش دور کی ان اسکی دوورانلاردان بری گونوموزه گلیب چاتان آتاسوزلری قایناقلاری سایلیرلار.
ان اسکی تاپیلمیش آتالارسوزو سایلان اوزل کیتاب " تسهیل"آدلی بیر طبی کیتابین سونوا یازیلمیش بیر ریساله دیر کی 698 آتاسوزو ایتحاف ائدرک1240میلادی885-نجی هجری ایللرده قلمه آلنمیش دیر.بو کیتاب "آتالارسوزو"آدیله 1934 نجی ایلده تورکیه دیل گورومو(tdk) طرفیندن ولید بوداق چالیشمالاری سایه سینده یئنیدن باسیلمیش.
آذربایجان تاریخینده آتالارسوزلری توپلانماسی و مدون بیر شکیل تاپماسی صفوی دوورانلارینا قاییدیر.فارس دیلینین ایلک و اوگونه کیمی بیرینجی سایلان "جامع التمثیل" "محمد حبله رودی" نون یازدیگی کیتابدا بونا آیدینجا ایشاره اولوب ؛ تورکلرین نه قدر آتالارسوزلرینه قیمت وئردیکلرینی چوخلی تعریف و تمجیدله آلقیشلامیش دیر.بو کیتابین یازدیقینا گوره "شاه عباس صفوی "(1571-1629)نین امریله آتاسوزلری کیتابلاری بیر آرایا گتیرلمیش .
آدی کئچن کیتابین دئدیگی کیمی اوگونه کیمی هئچ بیر فارس دیللی آتاسوزلرینی بیرآرایا گتیریلمه میش ؛تکجه عرب دیلینده آتاسوزلری کیتابلار فارسلار طرفیندن قلمه آلندیگینی ایشاره ائدیلیب.
قاباقجادا ایشاره ائلدیگیمیز کیمی آتاسوزلری بیر آغیزادبیاتی کیمی اولدوقوندان باشقا آغیزادبیات قولاری کیمی آزاراق یازیا گتیریلمیش ؛هرحالده ان اسکی یازی قایناقلاریندان ؛ادبی ساحه لری سایلان شعرلرو دیوان کیتابلاریندا بئله بودیرلی سوزلردن ایز واردیر.یازیلی و شعر ادبیات ساحه لرینده "پندنامه لر"وآشیقلارین "استادنامه لری"بوسوزلرله دولودور.بوآرادا دئمک اولار آذربایجان خالقی تورک اولوسلار ایلک آتاسوزلری توپلایان خالق سایلیرلار کی توپلاماق چاغی صفوی دورانلاریندان باشلامیشلار.خاطیزلاتماق لازیم دیر کی تورکیه و آنادولو تورکلری ایچریسینده بئله آتالارسوزلری توپلاماق 300ایل بوندان قاباقا قایدیر .آنادولو اولکسینده "شناسی" آدلیبیر کیشی"دورب-المثال عثمانی"آدیلی عثمانلی آتاسوزلری ایلک توپلایان اولموش دور.اوندان سونرالار آنادولودا بوتورکیتابلاری بولجاراست گلمک اولار.
اگرچه بوگونه کیمی "محمد حبله رودو"نون آدآپاردیگی شاه عباس امریلن توپلانان کیتابدان بیر ایز تاپیلماییب گئنه ده آذربایجان تورکلری بوایشین اونجولری اولدوقلاری آیدین دیر.الیمیزه گلیب چاتمیش و بیلیم عالمینده تانینمیش ان اسکی آذربایجان آتاسوزلری کیتابی "امثالی – تورکانه"کیتابی دیر کی اوزلوگونده بیر آبیده سایلیر.
بو کیتاب" عباس اوغلو مراغی"طرفیندن "آغامحمد شاه قاجارین "آتاسی مازندران حاکیمی "حسین قلی خان"حاکمیت ایللرینده (1770-1779)اونون تشبوسیله یازلمیش دیر.اوزدورانینین ادب سئور و ادب پرور حاکیمی"حسین قلی خان" طرفیندن چوخ قیمتلندیلیلرک خالق آراسیندا گئنیش بیر یئرآلمیش اولوب یایقین بیر کیتابا دوتوشموشدور.
"عباس اوغلو مراغی" آذربایجانین چوخلی یئرلریندن اوزل اولان و چئشیدلی اجتماعی طبقه لره عاییت آغیزلاریندان آتاسوزلرینی بوکیتابیندا بیرآرایا گتیرمیش اولوب یغجام شکیلده اوزمانین دوشونجه لرینی و عنعنه لرینی عکس ائدمیشدیر.
"امثالی- تورکانه"ده کی آتاسوزلرینین آذربایجان خالقینا منسوبیتی و اونلارین کوچورو اولمادیقینی و اورژینال اولماسی بیرچوخ دیل اوسلوب اوزلیکلیندن بللی دیر.اثرده دیلمیزین بوتون اینجه لیکلریندن ؛ظرافتلیلیگیندن و موسیقی توتوموندان ؛هجائی وزنیلریندنده بللی اولورکی بوسوزلرین آذربایجان آغیزلاریندان توپلانمیشدیر."امثالی- تورکانه"نین اونملیلیقی؛ اسکی "اوغوزنامه"کیتابلاری اولان یازیلاردان بولجا سوزی اوزونده آلاراق کئچمیشدن او گون کی و حتی بوگونلره بئله بیر آراجی و باغ اولوشدوران قدیمی سوزخزینه لرینیدن اوزنده باریندیرمیش اولماقی دیر.
ان آدلیم اوغوز داستانلاریندان سایلان "کیتاب دده قورقود"دا کی بوتون آتاسوزلرنی عینی شکیلده "امثالی – تورکانه "کیتابندادا گورمک مومکوندور.بودا اودونملرده بئله "دده قوروقود"کیتابینین تاندیقینی و شوهرتینی گوسترگسی سایلیر.
کیتابین بیر ال یازما نوسخه سی باکی شهرینده الده ائدیلمیش دیر.بو ال یازما نوسخه 31واراقلیق توپلامدا 25 صحیفه ده بللی اولمایان بیر خطاط طرفیندن کوچورولرک 5/25x5/15کاغاذ اوستونده گوزل نستعلیق خطیله یازیلمیش دیر.هر بیر آتاسوزواوچ نقطه ایله آیریلب سوزلر قارا مرکب له یازلمیش دیر.کیتابین کاغاذینین جینسیندن بئله معلوم اولوب کی 18اینجی میلادی ایللرین سون زمانلارینا عاییت دیر و بودا کیتابین ان اصلی نسخه یه ان یاخین استنساخ اولودوقونو گورسدیر.چوخ تاسفلی بودور کی کیتابین سون قیسملاری یعنی "ک"حرفیندن سونراکی بولوملراولمادیقیندان کیتابین هانسی زمان یازیلدیقی مغلوم اولماییب.
بوال یازمانین حاسیه لرینده ده باشقا خطلرلن ده بیرچوخ آتاسوزو وایظاح دا گوزه دیر کی کیتابین باشقالار طرفیندن ده آتاسوزلری آرتیردیقینی گورسدیر."امثالی-تورکانه" کیتابینداالیمیزه گلیب چاتمیش 1149آتاسوزو واردیر.هربیر صحیفه ده 20-25 آتاسوزو یازلمیش و "ک"حرفیندن سونراکی قیسمتلر ایندیلیکده ایتگین قالمیش.کیتابین باش سوزو و ایلک وایکینجی صحیفه لری فارسی دیلینده اولوب ایکینجی صحیفه نین سونلاریندان آتاسوزلری یازلمیش دیر.
بوکیتاب 1996-ینجی ایلده باکی شهرینده رسول اوغلو بويوكون تشبثي ايله باسلیب آذربایجان لاتین حرفلرینلن گون ایشیقینا چیخمیشدیر.دئمک لازیم دیر کی اوندان قاباقکی ایللرده بوکیتاب کیریل حرفیلریلن ایلک دفعه باسیلمیش اولوب امما سون باسقیدا کیتابین ال یازماسیندا کپی له بیرلیکده همده لاتین حرفلریلن وئریلمسی داهادا اوخویوجی کیتله سی توپلامیش اولموشدور.نیه کی اسکی تورک عرب یازیسیله تانیش اولان شیمالی آذربایجان تدقیقاتچیلارو همده جنوبی آذربایجان عرب حرفلریلن یازدیقلارنیدان دولایی کیتابین یانلیشلیقلاری و دوزگون دئییشلری ویانلیشلیقلاری اورتایا چیخمادا ییی اولموش.یازنین سونوندا بونودا دئمک اونملی دیر کی بوکیتابین سونراکی آتاسوزلری توپلایانلارطرفیندن ده بیر قایناق کیتابی اولاراق فایدالانماسی گئنه ده بوکیتابین اونمینی گورسدیر." علياصغرمجتهدي"ين همتي و اوراشلاری سایه سینده توپلانمیش "امثال حكم در زبان محلي آذربايجان"آدلی کیتابندا دا "مراغی"آدیلن بیر چوخ آتاسوزو گوزه دیر.بوکیتاب 1332ایلینده یازلمیش دیرو آذربایجان دیلینده دیرلی آتاسوزلری کیتابلارینین انجولریندن سایلیر.

robotstxt: allowed

filter: keep


text:
هافمن سیخیشدیرماق بویوروقو
بیلگی سایار ایله وئری بیلیمینده اولان ، هافمن سیخیشدیرماق بویوروقو ، وئریلرین قالارلی سیخیشدیرماغی اۈچۈن ایشلهنیر . بو بویوروقو دئیوید هافمن ، 1952نجی میلادلیق ایلده ماساچوسئت بیلیم یوردوندا یارادیپ دیر .
هافمن بویوروقو وئریلرین کاراکترلرینه ، 8 بیتلیک گؤستری یئرینه بالاجاراق گؤستری وئرمهک ایله اونلارین آز یئر توتماغینا سبب اولور .
هافمن سیخیشدیرماق بویوروقونون آتدیملاری[redaktə]
-
- کاراکتئرلرین یازیدا ایشلهنمهک ساییسین حسابلا
- ایکی یاپ آز ایشلهنهن کاراکتئری سئچ ( دۈگۈنلره باغلانمامیش کاراکتئرلردن )
- ایکی کاراکتئری بیر دۈگۈنه باغلا ، او دۈگۈنۈن یازیدا ایشلهنمهک ساییسین ایکی کاراکتئرین ایشلهنمهک ساییسینین توپلامی توت
- کاراکتئرلر قورتولانجا ایکینجی آتدیما قاییت
- اۈست بویوروقلار قیلیناندان سونرا بیر ایکیلیک آغاج یارانار ، بو آغاجین سول بوتاغلارین 0 ایله ، ساغ بوتاغلارین 1 ایله بهلگیلهندیر
- کاراکتئرلرین یئنی ایکیلیک گؤستریسی 0 ایله 1لری آشاغی دۈگۈندن آغاجین کؤکۈنهجه بیربیرینین یانینا قویماق ایله ئهله گهلهر
قایناقلار[redaktə]
- D.A. Huffman, "A Method for the Construction of Minimum-Redundancy Codes", Proceedings of the I.R.E., September 1952, pp 1098–1102. Huffman's original article.
Bu məqalənin azərbaycan dili əlifbasının latın qrafikası ilə qarşılığı vardır. Bax: Xaffman şifrəsi


text:
اؤیرنجی سسی: محکمهسی ۲۰ دقیقه چکدی… بو سؤزلره چوخ راست گلمیشیک. ۲۰-جی عصرده یاشایان، حیاتینین، یارادیجیلیغینین چیچکله نن دؤورونده اؤتن عصرین ۳۰-جو ایللرینین ایستالین رئپرئسسییالارینین قوربانی اولان اونلارلا شاعر، یازیچی، عالیم،حهکیم و ضیالینین ترجومه یی-حالیندا همین جمله عینیله تکرار اولونور.
بو اینسانلارین محکمهسی اونا گؤره بئله قیسا اولوردو کی، اصلینده، دلیل-ثبوت اوچون او قدر ده چوخ سؤز یوخ ایدی. اوزون-اوزادی ایستینتاقلاردا دئییلهنلر ایسه اویدورما و بؤهتاندان باشقا بیر شئی دئییلدی.
قئیری-عادی فیطری ایستعدادا، درین علمی بیلیکلره مالیک اولان گؤرکملی عالیم بکیر چوبانزاده نین ده محکمهسی ۲۰ دقیقه چکیب. عمرو ده قیسا اولوب – جمعی ۴۴ ایللیک بیر حیات یاشاییب. اما عؤمور حکایه سی خئیلی اوزوندور…
بؤیوک شخصیتلر، مشهور اینسانلار حاقیندا همیشه چوخلو روایتلر، حکایه لر یاییلیر. قریبهدیر کی، عینی اینسان حاقیندا آیری-آیری شخصلرین دانیشدیقلاری چوخ واخت بیر-بیرینه بنزه ییر. بعضا ده تامامیله تضاد تشکیل ائدن فیکیرلر سؤیله ییر، حادثهلر نقل ائدیرلر. حیاتی حاقیندا ان چوخ حکایه لر دانیشیلان، بعضی حاللاردا بیر-بیرینین عکسینه اولان، حتی حقیقته اویغون گلمهین ائپیزودلار سؤیلهنیلن بئله شخصیتلردن بیری ده بکیر چوبانزادهدیر.
لاکین بو حکایه لر نه قدر چوخ اولسا دا، اونلارین مرکزینده دایانان، بؤیوک ایستعداد صاحبی اولان عالیم چوبانزاده نین یازیب-یاراتدیقلاری، زنگین ارثی آیدین، شفاف بیر حقیقتدیر. شخصیتی، آمالی، عقیدهسی ده همچینین بورا داخیلدیر. و همین حقیقتلره تاریخ بویو هئچ بیر قوه قارانلیق گتیره بیلمز. نئجه کی شر و بؤهتانلا، دهشت و وحشتله دولو ۱۹۳۷-جی ایللرین اولایلاری بونو ائده بیلمهدی، سادهجه، گوجو چاتمادی…
ادبیاتشوناس، شاعر، دیلچی، متن شوناس اولان بو عالیم گئنیش میقیاسلی علمی و بدیعی یارادیجیلیق فعالیتی گؤستریب. ۱۹۲۰-جی ایلده ۲۷ یاشیندا ایکن فیلولوگییا علملری دوکتورو علمی درجهسینی قازانان، ایکی ایل سونرا پروفئسور آدینا لاییق گؤرولن، ۱۹۳۴-جو ایلده آذربایجان یازیچیلار بیرلیینین عضوو سئچیلن بکیر چوبانزاده ۱۸۹۳-جو ایل مایین ۱۵-ده کریمدا، تاوریدا ویلایتینین سیمفئروپول قزاسینین قاراسوبازار شهرینده دونیایا گؤز آچمیشدی. او، عائلهسی حاقیندا واختیله “باکینسکی رابوچی” قزئتینده یازدیغی مقالهده اصیل-نسیلجه چوبان اوغلو اولدوغونو و اؤزونون ده ۱۴ یاشینادک چوبانلیق ائتدیینی گؤسترمیشدی. میللیتجه کیریم تاتاری اولان آتاسی واهاب جسور، قورخماز و قوچاق اولدوغونا گؤره ائل آراسیندا اونا “قورد واهاب” دئییرلرمیش. بو اینسانی بعضا “عبدالوهاب” دا چاغیریرلارمیش. واهابین حیات یولداشینین آدینین منبعلرده گاه زاهیده، گاه دا زیبئیده اولدوغو گؤستریلیر. بو عائلهده ایکی اؤولاد بؤیویوب – بکیر و اوندان ۱۱ یاش کیچیک اولان باجیسی زلیخا.
چوبان واهاب زیرک، زحمتکئش، چالیشقان اولسا دا، مادی ایمکانی چوخ محدود ایدی. اوشاقلارینا تانری طرفیندن بوللوجا ایستعداد پایی وئریلسه ده، عائله اونلاری اوخوتدورماق گوجونده دئییلدی. بئله کی، بکیر اوشاق یاشلاریندا بیر موللانین ائوینده چالیشیردی. ائله ایلک ساوادینی دا بورادا قازانیر: موللادان عرب دیلینی اؤیره نیر. سونرا قرآنی قرائت ائتمهیه، شرق کلاسسیکلرینین اثرلرینی اوخوماغا باشلاییر. کنددهکی روشدییه مکتبینه داخیل اولاندا آرتیق اونون خئیلی بیلگی سی واردی.
مکتب ایللری ایله باغلی خاطرهلرین بیرینده یازیلیب کی، ایمتاحان واختی نؤوبه بکیره چاتاندا معلمی، شاعر حسن صبری اونو ایره لی چیخماغا چاغیریر. اما اوشاق اینیندهکی یاماقلی گئییمدن اوتاندیغی اوچون یئریندن ترپنمیر. بونو باشا دوشن معلم بکیره یاخینلاشیر. او ایسه ائله بیل بونو گؤزله ییرمیش کیمی، اوجا سسله دیل-دیل اؤتمهیه باشلاییر:
- نه ایسته ییرسینیز، معلم، سوروشون. سعدیدن، حافیظدن، فضولیدن سوال وئرین، هامیسینی ازبر دئیهجهم. قرآنی-کریمدن سوروشون…
حسن صبری گولومسونوب کؤکسونو اؤتورور و اونا یاشینا گؤره چتین ساییلان سواللار وئریر. بیر-بیرینین آردینجا مرکب سواللاری جاوابلاندیران اوشاق حسن صبرینی تعجب قویور و او، همکارینی یانینا چاغیراراق دئییر:
- ایسماعیل بی (ایسماعیل قاسپیرالی نظرده توتولور)، سن الله، بیر باخین، بورادا بیر دریا وار!
اوشاقدان آدینی و سویادینی سوروشورلار. آدینی دئییر، اما سویادی اولمادیغی اوچون دوروخوب قالیر…
یولداشلاری اونون کندین قوردورلی چوبانینین اوغلو اولدوغونو سؤیله ییرلر. معلملری ده بئله قرارا گلیرلر کی، اونون سوی آدینی “چوبانزاده” یازسینلار. بئلهجه، او دؤورون ساییلیب سئچیلن معاریفچیلری اؤز تعریفلری ایله چوبان واهابین بالاجا اوغلونون بؤیوک بیر دونیایا – علم، ایدراک، زکا دونیاسینا آددیملاماسینا “وثیقه” وئریرلر.
کندده ایبتیدایی تحصیلینی باشا چاتدیردیقدان سونرا دینی موسلمان خئیرییه جمعیتی اونو تورکییهیه گالاتاسارای لیسئیینه – “سولطانییه”یه اوخوماغا گؤندریر. او زامان چوبانزاده ایله بیر یئرده ایستانبولدا تحصیل آلان ایبراهیم حاجی ولیئو خاطرهلرینده یازیر کی، بکیر ایستانبولا محصول ییغیمیندان سونرا گلمیشدی. بو زامان سولطانییهیه قبول آرتیق باشا چاتمیشدی. “بئله بیر وضعیتده بکیرین بیر چیخیش یولو قالیردی: معاریف ناظرینین یانینا دوشمک… خئیلی جهد گؤسترندن سونرا او، ناظرین قبولونا یازیلیر و اونونلا گؤروشور. گؤرونور، بو گنج اونا یاخشی تأثیر باغیشلادیغی اوچون ناظر شخصاً اؤزو گؤستریش وئریر کی، اونو سولطانییه تحصیل مرکزینه قبول ائتسینلر” (ن.بدلوو، “ائل” ژورنالی).
آردی وار …
کؤچورن: اؤیرنجی سسی کؤچورمه قولو


text:
ایراندا مضاربهای قرضالحسنه صاندیقلارین، فئرمالارین، گوندن-گونه گؤبهلک کیمی باش قالدیراراق آرتماسی، بیاوزدن منفعتطلب سؤمورگهچیلرین زنگین اولماسینی ساغلایاراق، او بیری یاندان بیر چوخ سیویللرین، اؤزهللیکله قارایاخا ایشچی اینسانلارین، آشاغی طبقهنین چوخ قولای بیر دورومدا یاشایاراق، یوخسون بیر حالا دوشمهلرینه، اصلینده چؤکمهلریمه ندن اولموشدور.
70-جی اون ایللیکده 1723 میلیارد تومن پارانین تجارت بانکیندن چیخاریلماسی، اونون آردینجا کرباسچی و شهرام جزایری مسئلهسی و … احمدی نژادین دؤورونده ایسه بیلینن بیر 3 میلیارد تومن، بیر 8 میلیارد تومن پارانین صادرات بانکیندان اوغورلانماسی و…
کئچن ایکی ایلده ایسه احمدی نژاد 700مین میلیارد تومن پارانی بانکلاردان چیخاریب قایتارمایانلارین و باشقا سوروشدورمهلرده اَلی اولانلارین لیستهسینی عدلیه باشقانی لاریجانی جنابلارینا وئرمیشدیر. لاریجانی جنابلاری ایسه هئچ بیر چؤزوجو تاویر گؤسترمهمکدهدیر.
سیغورتا فئرمالارینا گلدیکده ایسه، میلیاردلارلا گلیر اَلده ائتمهلرینه باخمایاراق ایشچیلر و سیغورتاچیلارا یئترلی قوللوق وئرمهمهسی، کوتلهنین سورهکلی گیلئی و شیکایتلری قارشیسیندا اؤزونو سوروملو توتماماسی، هر کسه بللی اولان چؤزولمز بیر سوروندور. و یاسالارین چاتیشمامازلیغی، یارقیلارین اویناقلیغی و یارقیجیلارین گیزلی آنلاشمادا بولونما و تاپشیریق آلمالاری بو یاساسیزلیقلارا اولاناق وئرمیشدیر.
بوتون بونلار هر بیر وطنداشین گؤروب آلیشدیغی، یاشادیغی و باریندیغی اوزون-اوزادی بیر اؤیکودور اصلینده.
بی اوزدن، وطنداشلارین بیلینج و بیلیمسیزلییی، سایمازلیغی، سوسماسی و قولاق آردی ائتمهسی، بی اوزدن ده ایقتیدارین باسقینی، یاسالارین چاتیشمامازلیغی، قوروملارین، حؤکومت آداملارینین و اونلارین یاخینلارینین بو سوروشدورمهلرده اَللری اولماسی بیر توپلو سوروملولارین اؤزلرینین ایش ایچینده اولمالاری و… بو اوچورومو یاراتمیش و قانونسوزلوقلاری چیخیلماز ائتمیشدیر.
بیر آز عادی گؤسترمکله سورهجی اوزادیب خالقین یادداشیندان سیلمک آماجلی نماییشی پروندهسازلیق دا سونسوز سئریالا چئوریلمیشدیر. بو توکنمز سورونلار بیزی بئله بیر ائکونومیک کیریز و مالی اوچوروم و عدالتسیزلیک قارشیسیندا قویموشدور.
Anlam.Biz
Nəşr olunan yazı və xəbərin bütün haqları Anlam.Biz`ə aiddir. Özəl icazə alınmadan yazı və xəbər heç bir şəkildə istifadə edilə bilməz. Ancaq yazı və xəbərin bir bölümü aktiv link verilərək götürülə bilər.


text:
رئیکیاویک
رئیکیاویک ایسلاندییانین پایتاختی و ان بویوک شهری. موستقیل دوولتلرین پایتاختلاری آراسیندا ان اوجقار شیمال ارازیده یئرلشن پایتاخت شهریدیر. اهالیسی ۱۲۰.۰۰۰ (تراف قسبهلرله بیرلیکده ۲۰۰.۰۰۰) نفر اولان رئیکیاویک ایسلاندییانین ایقتیسادی و مدنی مرکزیدیر. رئیکیاویکین اساسینین تخمینن ۹-جو عسرده اینگولفر آرنارسون ترفیندن قویولدوغو ائهتیمال ائدیلیر. لاکین رئیکیاویک شهر کیمی ۱۸-جی عسرده فورمالاشمیشدیر. رئیکیاویک رسمی اولاراق ۱۷۸۶-جی ایلده شهر ستاتوسونو آلمیش، همین دووردن سونرا شهرین سورعتلی اینکیشافی باشلامیشدیر.
Bu məqalənin azərbaycan dili əlifbasının latın qrafikası ilə qarşılığı vardır. Bax: Reykyavik


text:
شنبه سی و یکم فروردین 1392
تاریخسل کرپیجبیشیرمه بورجون؛ تدریجی ییخیمی!
تاریخسل کرپیجبیشیرمه بورجون؛ تدریجی ییخیمی!
تاریخسل کرپیجبیشیرمه بورجو ؛ییخیم(تخریب) دؤنه سینده!
تاریخسل کرپیجبیشیرمه بورجو،ایمام شهرجیینده یئرله شیب.بو اوجا بورج، 50مئتیر اوجالیقلا،بیر تاریخسل تیکینتی ساییلیر!اما ،بؤلگه6بلدیهسی، بو تاریخسل ابنیهیه یئتیشمهدن ؛تدریجی ییخیمینادا باعیث اولور!
شکیل:آناج
شنبه سی و یکم فروردین 1392
سهند، یئنی شهری
تبریز،بؤیوک شهرین،آرتاننفوسونون یوخلاییشینا گؤره؛سهند،یئنی شهری،2100هئکتار ساحه ایله نظره آلیندی(گلیشمه توتونجو14000هئکتار).سهند یئنی شهری؛1366نجی ایلین بهمن آییندا؛ تبریزین گونئی باتیسیندا،تبریز- آذرشهر یولونون کناریندا یئری بللندیریلدی.1369دا یئر بللندیرمه آراشدیرمالاری و مطالعاتی بیتهرک ؛"شهرسازی ومعماری "شوراسینین تصویبینه یئتیشیلدی.
سهند،یئنی شهری؛تبریزه یاخینلیغی و خوش هاوا ایقلیم و سهند صنعتی بیلیم یوردونونون یاخینلیغیندا یئرشمهیه گؤره، سورعتله گلیشدی.سهند،یئنی شهری،13610نفرله دوغوآذربایجانین اونسککیزینجی،شهری ساییلیر(1385نجی ،باش ساییدا)
سهند ،یئنی شهری1387ده، بلدیه تیکینتیسی بیتهرک،ایلک بلدیه باشقانی سئچیلدی ؛سهند یئنی شهری،دوغوآذربایجانین 58ینجی شهری اولاراق تانیندی.
پنجشنبه بیست و نهم فروردین 1392
دئپرم ،دوغو آذربایجانین شهرلرین،تیترتدی!
بو دئپرم،ساعات 13:09دقیقهده،5.5بؤیوکلویونده،"تسوج "بؤلگهسین تیترتدی . ایندیهدک ؛جانومال ایتکییسی قونودا هئچ بیلیگی یوخدور.
دئپرمین درینلیگی،یئرین8کیلومتیرلیگی دیر.16 آرتیجی دئپرم(پس لرزه)ساعات 17:45دقیقهیهدک اوز وئریب.دئپرم؛ تبریز، آذرشهر، عجبشیر، بناب و مرندده ده حیس ائدیلیب.
پنجشنبه بیست و نهم فروردین 1392
تبریز مئتروسو، خورداد آییندا، آچیلیش اولاجاق
دوغوآذربایجاننین،عمرانیوالی یاردیمچیسی(معاون عمرانی استاندار)،تبریز مئتروسونون آچیلیشندان خبر وئردی!
"محمد اشرفنیا"،فارس خبرآژانسیلا دانیشیقدا،دئدی:تبریز مئتروسونون ایلک خطدی،خورداد آیین،ایلک گونلرینده آچیلیش اولاجاق.
اشرف نیا آرتیردی؛بو گونهدک؛مئترونون 7کیلومتری قوللانماق اوچون حاضیرلانیب ؛متئرو بو آنا(لحظه) قدر؛ تیکینتی یؤنوندن 99.5فایز ایرلیشی اولوب.تبریزمئتروسو،"مهر ماندگار" طرح لریندن اولاراق؛دولت 1300میلیارد ریال مئترو اوچون وئریب.پوروژهنین ایجراسینا 700میلیارد ریال ، واگون آلماق اوچون 600میلیارد ریال خرجله نیب.
"اشرف نیا" اکلهدی:دولت 3میلیارد ریال بلدیه پاییندان چوخ، تبریز مئتروسونا اعتیبار وئریب.شهر گئت گلی(ترانزیتی) تکنولوزییه قورولو(مجهز) اولسا،ترافیک یوکو،گئتگل و یاناجاق(سوخت) اوجرهتلری و هاوا کیفیرلنمه یین اؤلچوسو آزالاجاق.
سه شنبه بیست و هفتم فروردین 1392
گله جک 4گونون هاوا دورومو
هاوابیلیم سازمانیندان، آلینان وئریلهره(داده) گؤره،گؤی اوزهری، گله جک4 گونده؛ بولودلو و داغینتی یاغیش اولاجاق.
گؤزلنتیلر بو قرارا دیر:
چهارشنبه:بو گون،گؤی اوزهری چوخلو بولودلارلا دولو اولاجاق؛داغینتی یاغیش، آزاراق یئل اسینتیسی گؤزلهنیر.
یئل یؤنو،گؤنئیدن باتییا ساری اولاجاق.البته کئچن گونه گؤره ؛یئل اسینتیسین،شیددتی آزالاجاق. چهارشنبه نین سیچاقلیق درجه سی،ان یوکسک17c و ان آزی 11cدرجه گؤزلهنیر.
پنج شنبه: بو گونون سیچاقلیغی دونهنه گؤره 6درجه سرینله شه جک ، یئل اسینتیسی کئچن گونه گوره ؛چوخالاجاق. گون اورتاسینادک،گؤی اوزهری داغینتی بولودلو وگونشلی اولاجاق؛ اما سونرا داغینتی یاغیش وبولود گؤزلهنیر . یئل یؤنو،قوزئی ،دوغو اولاجاق.پنج شنبه سیچاقلیق درجه سی،14 و ان آزی8 درجه اولاجاق.
جمعه:گون بویوندا آزاراق داغینتی یاغیش گؤزله نیر؛گؤی اوزهری، یاریم بولودلوق اولاجاق،آخشام چاغی داغینتی یاغیشین یاغماسی،محتمل دیر.بو گون ،یئل اسینتیسی ،کئچن گونلره گؤره آزالاجاق.بو گونه 15 و4درجه، ان یوکسک و ان آز سیچاقلیق،گؤزله نیر.
شنبه:گؤی اوزهرینه، یاری گونشلی و داغینتی یاغیش گؤزله نیر.ساعات 14دک گؤی اوزهری گونشلی وپارچا بولودلوق اولاجاق،آخشام چاغیندا؛ آزاراق داغینتی یاغیش و یئل اسینتی سی گؤزله نیر.سیچاقلیق دونهنه گؤره ملموس دگیشیک لیغی اولمایاجاق.
سه شنبه بیست و هفتم فروردین 1392
باتی آذربایجان بؤلگه سین، هاوا دورومو
هاوا بیلیم سازمانیندان، آلینان وئریلهره(داده) گؤره، گله جک 24 ساعاتدا؛غربی آذربایجان ایالتینده،بیراز بولودلوق،هردن بولودلارین چوخالماغی و داغینتی یاغیش و آزاراق یئل اسینتیسی گؤزلهنیر(پیش بینی می شود).
هاوا بیلیمیندن آلینان وئریلهره گؤره،"تکاب "کئچهن گئجه،2درجه سیچاقلیقلا ،بؤلگهنین ان سرین هاواسینا صاحیبایدیر و بو گون "پلدشت"،21 درجه سیچاقلیقلا ،بولگه نین ان ایستی شهری آدلاندئ.
دوشنبه بیست و ششم فروردین 1392
رفاهین یئنی هایپر مارکتی،"الماس تبریز" بازاریندا قورولاجاق.
رفاهین یئنی هایپر مارکتی،آسیلی کؤرپونون آلتیندا قورولاجاق.
"الماس تبریز" بازاری،ایکی ایل اؤنجه آچیلیش اولدو ؛اما ایندیه دک،بو پاساژ ایشلتمه دؤنه سینه آشماییب، یاخین گونلرده، تبریز بلدیه سی،"رفاه" زنجیرلی ساتیش مرکزی ایله بیر تیجاری مقاویله باغلاییبلار،بو مقاویله یه اساس؛رفاه شیرکتی، ،الماس تبریز بازارین،رفاهین بیرینجی هایپر مارکتینه چئویره جک.
رفاهین یئنی هایپر مارکتی،13مین مئتر موربع ساحه ده،تبریزین آسیلی کؤرپوسونون آلتیندا قورولاجاق. رفاه شیرکتی؛بیر آی اؤنجه دن ،هایپر مارکتین تکمیللتمهیی اوچون ؛فرقلی ایش و ایشچیلره،امکداشلیق چاغریشی وئریب:
-چؤرکچی لیک و صنعتی چؤرک یاپماق
-قنادی و تاتلیچیلیق
-اتچی وبالیقچی لیق
-تاخیل،مئیوه وگؤی گؤورنتی
-موبایل،الکترونیکی آراجلاری
-کافی شاپ،رستوران،فست فود
و...
رفاهین ،یئنی آلیش وئریش مرکزی،ترافیک یوکون آزالتماق وقوللانچیلارین راحاتچیلیقلارینا گؤره؛ بو ساتیش مرکزینده،اؤزل ایکی قاتلی پارکینگ تؤره دیب.
یکشنبه بیست و پنجم فروردین 1392
یاریش اؤنجه سی:تراختور - فولاد
یاریش اؤنجه سی:تراختور - فولاد
اون ایکینجی دؤوره -32ینجی هفته
تراختور -فولاد
ایلک اویونون سونوجو:فولاد3 -2 تراختور
یاریش چاغی:دوشنبه ساعات19
ایستادیوم:یادیگار ایمام
مئیدان حاکیمی:محسن قهرمانی
بیر گوندهکی، جدولین بیرینجی و ایکینجی تیملری بیر بیریله گؤروشه جکلر،تراختور جدولین اوچونجو تیمی اولاراق،جدولین دؤردونجو تیمین یعنی فولادین قوناقچیسی اولاجاق.
تراختور ،دوشنبه گونو، بیر حساس اویوندا، فولاد تیمیندن، اوچ خال ایله کئچه بیلسه،اوچونجولویون کسگین ائده رک،ایکینجی یوخسا بیرینجی سیرالارا دا فیکیرله شه بیلر! اما فولاد، تبریزی اودقو ایله ترک ائت سه ،اوچونجولویه داها یاخینلاشار ،و البته سونوجو، بو گؤروش ده تراختورا اودوزسا،اؤزونون دؤدونجو سیراسی دا،نفت تهران طرفیندن تحلوکهیه دوشه بیلر.اصلده ،بو گؤروشون اودقوسو،هر ایکی تیمه ،آسیا قاپیسی ساییلیر.
تراختور و فولاد تیملری ،" لیگ برتر "سویه سینده 9دفعه گؤروشوبلر؛بو 9یاریشین سونوجو، فولادا 4 اودقو و تراختورا ایکی اودقو و اوچ اویون برابرلیک اولوب.ایلک اویوندا، فولاد بیر دیرلی اودقولا تراختورو، تبریزه گؤنده ردی،تراختور ،دؤنوش اویونوندا، فولادین کئچمیش اودقوسونونو جاوابلاما زوروندا دیر.
"محمدنصرتی"، تراختوردان و "مهدیامیرآبادی" ، فولاددان،بو یاریشا قاتیلماقدان محروم دورلار.نصرتینین،یئرین ،ساوونما خطینده یوزده دوقسان، سید محسن حسینی دولدوراجاق.
شنبه بیست و چهارم فروردین 1392
دوکتور حسابینین ،انیشتین ایله بیرلیکده چکیلمیش شکیللی یوخدور!!
دوکتور حسابینین ،انیشتین ایله بیرلیکده چکیلمیش شکیللی یوخدور!!
هردن ، انیشتیننین باشقا اینسانلار ایله چکمیش شکیللری اینترنت ده یایینلانیر و ایدعا اولونور بو شخص "دوکتور حسابی" دیر!اما بو سؤیلهنتی لره ،سون قویماق اوچون،دئمه لیدیر؛"دوکتور حسابی" و انیشتین بیرلیکده هئچ شکیل چکمه ییب لر! البته بیر گون بو قونودا شکیل تاپیلسادا،دوغرو یوخسا یالانی، اوزمان لار طرفیندن بللنمهلیدیر.
بورایا دک اوچ شکیل،توپلومدا سؤیله نتیلرین یایینلانماغینا مئیدان وئریب؛بو اوچ شکیل لردن بیریسی؛اوتریشلی، ریاضیچی فیلسوف، "کورت گودل" (1906دوغوملو؛ برنو شهرینده؛اؤلوم،امریکانین نیوجرسی ایالتینده) جنابلارینا باغلی دیر.بو گؤرونتو "کورت گودل" و انیشتیننین چیکلمیش شکیلی دیر.
اؤرنک سؤیله نتی :بوشکیل،"پروفسور حسابی درکنار انیشتین" باشلیغیلا "جهان نیوز" سیته سینده،یایینلانیب!
آشاغی داکی شکیل ایسه ،پایلاشیم سیته لرده دوکتور حسابی یه عایید ائدیلینیبدیر:
بوشکیل ده "بهرام کورشون اوغلو "(1922دوغوملو،تورک فیزیکچی)،انیشتیننین کناریندا گؤرونور! و دوکتور حسابی جنابلارینا عایید دئییل!!
بیر باشقا شکیل، انیشتین و کورت گودل(آلمانجا: Kurt Gödel)جنابلاریندان .
بو شکیل، سانال(مجازی) دونیاسیندا ،دوکتور حسابی جنابلارینا باغلی و عایید بیلدیریلینیب دیر.
دوکتور حسابینین اؤز اوغلو ایسه بو شکیلی رد ائله ییب و دوکتور حسابی جنابلارینا باغلی اولماماغین بیلدیریب!
بو یازقی،گمانه سیته سیندن ،تورکجه یه چئوریلیب.
جمعه بیست و سوم فروردین 1392
بؤلگه 2بلدیه نین،مکانیزه اوست اؤرتولو پارکینگی
بؤلگه 2بلدیهنین،مکانیزه اوست اؤرتولو پارکینگی
مکانیزه ونئچه قاتلی اوست اؤرتولو پارکینگ وآلیش وئریش،ایداری مرکزی،بؤلگه2بلدیهنین کناریندا تیکیله جک.
گئنل بیلیگی:
-تیکینتی یئری:بؤلگه 2 بلدیه نین،کناری
-یئر ساحه سی:290مئتر موربع
-تیجاری ایداری، آلت یاپی:1416مئترموربع
-ایداری تیکینتینین، قات سایی:7قات
-آلیش وئریش مرکزین قات سایی:2قات
-ایداری تیکینتینین اوجالیغی:28مئتیر
-پارکینگین تام توتونجو(گنجایش):96 واحید
-یاتیریم:40میلیارد ریال
-مشارکت یاناشماسی(روشی):BOT
-تکنولوژی:گونئی کوره
چهارشنبه بیست و یکم فروردین 1392
آلت کئچید(زیرگذر) یوخسا،سیل کئچید(سیل گذر)!!
قاری کؤرپونون،آلت کئچیدی؛4مئتیر ائن له،چای کنار بؤیوک یولونون،دوغو باتی یؤنونده تیکیلیب.بو آلت کئچید500مئتر اوزونلوقلا بیر ائن سیز یول اولاراق ،هونر ومعماری دن بوش بیر یولدور؛بو آلت کئچید تک یؤن و4مئترلیک ائنینه گؤره، ساده توققوشماقلا، ترافیک ایچینه گیرمه یئ کسگیندیر! بیر بالاجا توققوشما؛بو ائنسیز یولون قیفیللانماغینا باعیث اولاجاق.
بو آلت کئچید نئچه یؤندن،آنالیز اولمالیدیر:
گؤزللشدیرمه :
بو آلت کئچید،اصل ده بیر سیل کئچیدی دیر!بو آلت کئچید ،معمارلیق وهونردن محروم دور! باشقا بؤیوک شهرلرده،آلت کئچیدلرین معماری لرینه اؤزل اؤنم وئرمک له شهرین گؤزل لشمه سینه یاردیم اولورلار.
ـ ائنلی کئچید لر:
باشقا بؤیوک شهرلرده؛ائنلی وپیچیده آلت ،اوست کئچیدلرین تیکیلمه لرینه شاهیدیق اما تاسوفله تبریزده؛کئچیدی لر، نئچه لیک ونئجه لیک(کیفی وکمی) باخیمندان، باشقا شهر لرله توتوشدورمالی دئییل لر!!
-یاشیل چئوره:
یاشیل چئوره ،تبریزین چوخلو آلت،اوست کئچیدلرینده،نظره آلینمیر!
"بولور" آلت کئچیدی ؛یاشیللی آلت کئچید اؤرنه یی اولا بیلر!
-ترافیکلی یوللاری بیربیرینه باغلاماق:
آلت کئچیدلرین آنا ایشلری،ترافیک یوکون آزالتماقدیر؛تاسوفله بو آلت کئچید،یالنیز بیر یؤنه،یولو وار! وکسه یول یا دؤنوش یولو یوخدور.
سه شنبه بیستم فروردین 1392
یاریش اؤنجه سی:تراختور - الشباب
یاریش اؤنجه سی:تراختور - الشباب
آسیا قهرمانلار لیگی
گروه:A
تراختور - الشباب
یاریش چاغی"چه رشنبه ـساعات20
مئیدان حاکیمی:کوولانکو والنتین، ایساو رافائل، سعید کاسیموف
ایلک اویونون سونوجو:الشباب 1 -تراختور0
ایستادیوم:یادیگار ایمام
قوناقچی:تراختور
تراختور ایلک اویوندا،ریاض دا ،بیر گللا ، الشبابین مغلوبو اولدو ؛ تراختور بو گروه دان یوخاری قالخماغا تبریزده کئچیریلن گورورشون اوچ خالینا ؛ احتیاجی وار.
تراختور بو اویونو اودماغیلا،3ایمتیاز آزلیغین الشبابا گؤره پوزا بیلر و ایمتیازلاری ایلک دوروما دؤنده ره بیلر؛بو گوروش ،بیر 6ایمتیازلی اویون اولاراق؛هر ایکی تیمه اؤنملی دیر .
تراختور بو گوروش ده اودقو الده ائتمه یه؛ساوونما خطین ،قورومالیدیر و یانلیش حرکت لرین یوزده سین آزالتماغی گرگیر!بو اؤنملی و حساس گوروش ده ،تراختورون بیرینجی،اولویتی گل یئمه مک اولمالی دیر!
الشباب آچیق اویونا ماراق گؤسته ریر؛بئلنچی اویون تهری،تراختورا بیر یاخشی دوروم یارادا بیلر.
قوناق:الشباب(سعودی عربیستان)
الشباب،1500مئتیر دنیز اوزه ریندن اوجا اولان؛تبریزده؛تراختورا قوناق دیر. الشباب،اوچ اویونوندا 9خال قازاناراق؛گروهAیا آغالیق ائدیر،عربیستان تمثیلچیسی،تبریزی اودقو ایله قورتار بیلسه؛اؤزون حذفی دؤرونده اولماغین؛کسگینله ده ر.
الشبابین گوجلو نوقطه لریندن بیریسی؛توپو مئیداننین اوچ ده بیریندن سورعتله،رقیبین اوچ ده بیرینه کؤچورمه سیدیر.ولید عبدالله؛الشبابین قاپیچی سی؛بو تیمین، گوجلو قوللاریندان بیریسی ساییلیر.
دوشنبه نوزدهم فروردین 1392
چیچک چیلیک دکه لری ،تبریز شهرین، اوزهرینده قورولاجاق
تبریز بلدیه باشخانی؛دئدی:چیچک چیلیک دکهلری ،تبریز شهرین اوزهرینده قورولاجاق،بو ساتیش و داغیتیم دکهلر؛خصوصی بؤلومون، گوللر وباشقا بیتگیلرین ساتیش و داغیتیما قویاجاقلار.
"نوین" آرتیردی؛گول،سئودا سیمگهسی اولاراق ،عاییله قوراللارین گوجلنمهیینه و شهر اورتامین اینجه لیک و شنلییینه باعیث اولان ائلمانلاردان بیریسی دیر .
نوین ؛ایلک دؤنه ده 50چیچک چیلیک مرکزین؛ قورولماغیندان خبر وئردی.
یکشنبه هجدهم فروردین 1392
بو یازی،"عسل بدیعی" نین روحونا سونولور
بو یازی،عسل بدیعی نین روحونا سونولور
اورگان باغیشی(اهدا عضو): بیر اینسانین ساغلیقلی اورگانلارین بیر قیسمین یا تامامین،بئیین اؤلومونون آردیندا ؛باشقا اینسانلارا باغیشلاماق دیر.
بئیین اؤلومو(مرگ مغزی):
بئیین اؤلومونده،بئیینه ،قان آخیمی کسیلیر و اوکسیژن بئیینه داشینمیر. بئیین تام ایشلوین الدن وئره رک؛تخریب اولور وگئری دؤنوشو مومکون دئییل.البته بئیین اؤلوموندن سونرا ؛هله باشقا اورگان لار ایشله ییرلر ؛اما زامان کئچدیکجه ایش دن دوشه جکلر.
بئیین اؤلومونون خسته سی؛قونوشماز ،گؤرمز،دستگاه سیز ،نفس چکممز ،بیلنجین(هوشیاری) الدن وئره ر،آغری نی حیس ائتمه ز.
دینسل یؤنو:
باغیشلایان تانری؛کریم قورآندا(مائده سوره سی،آیه32)بویورور:هر کس بیر اینسانا حایات وئره (اؤلومدن قورتارا) سانکی بوتون اینسانلارا حایات وئریب .(اؤلومدن قورتاریب)
بو سیته ده،اویه اولماقلا،سیزده مینلرجه باغیشلاییجی اینسانا قاتیلین و بیر اینسانا حایات باغیشلایین.
شنبه هفدهم فروردین 1392
"الماس غرب" ،تیجاری ایلنجه مرکزی
"الماس غرب" پوروژه سی ،تبریزین تیکیلمک دؤنه سینده اولان ان یئنی تیجاری پوروژه لریندن بیریسی دیر؛بو پوروژه3500مئترموربع ساحه ده تیکلمک دؤنه سینده دیر؛"الماس غرب" ، 27735 مئتر موربع آلت یاپییا صاحیب دیر.
"الماس غرب"ین، ایکی یئرآلتی قاتی،اوستو اؤرتولو پارکینگ دیر.ایکنجی قات 3500مئترموربع ایله هایپرمارکت اوچوندور؛"فودکورت" و"شهر اویونو" اوچونجو قاتدا یئرله شیب لر؛دؤردونجو قات ائیله 11ینجی قاتا دک،ایداری بولوم لرینه اختصاص وئریلیب.
"الماس غرب"،22"بهمن" خیاوانیندا،نفت شرکتین اؤنوندن تیکیلمک دؤنه سینده دیر(نصف راها یئتیشمه میش) ،الماس غرب،تبریزین گئتگللی یئرینده یئرله شیب؛بو پوروژه هله لیک 6قات ایره لیشی اولوب.
"الماس غرب" حاقیندا گئنل بیلیگی:
-اوچ 6قاتلی بؤلوم و بیر 14قاتلی بؤلوم
-ایکی قات اوست اؤرتولو پارکینگ،توتونج(ظرفیت):400دستگاه
-125تیجاری واحید
-3500مئتر موربع هایپر مارکت
-فود کورت وشهر اویونو
-8قات ایداری
-200دستگاه پیلله برقی،2 قالدیریجی
آرتیرمالی دیر ؛"الماس غرب" ین ،گؤرنومو(نما) هله لیک کسگین دئییل و دیش گورونومونه فرقلی دگیشیگ لر گؤزلهنیر .
شنبه هفدهم فروردین 1392
زبان ترکی یکی از آسانترین زبان هاست!
برخلاف ذهنیتی که در جامعه نسبت به زبان ترکی عمدا ( آگاهانه ) یا سهوا ( جاهلانه )ساخته اند زبان ترکی یکی از آسانترین زبان هاست،آسان بودن زبان ترکی برای یادگیری هم نه به خاطر کم حجم بودن یا کم محتوا بودن آن بلکه به خاطر قانونمند بودن و بی استثناء بودن آن است . زیرا که زبان ترکی نه کم حجم است و نه کم محتوا و یکی از قانونمندترین و کامل ترین زبان های دنیا به شمار می آید .
تحصیل کردگان و عوام ساده دل وقتی با یک متن نظم و نثر ترکی روبرو می شوند قبل از هر چیزی می گویند : ای وای خواندن زبان ترکی چقدر سخت است » و دیگری برای این که از قافله عقب نمانده و حرفی زده باشد می گوید « آره ترکی چقدر سخت است »
این افراد که بعد از سال ها تحصیل در زبان فارسی ، عربی یا انگلیسی تحصیل کرده تلقی می شوند ، هیچ وقت به خود نمی گویند که من سال ها به فارسی خوانده و نوشته ام و اینک بر اساس تمرین و تکرار و عادت زبان های فارسی و عربی برایم آسان جلوه می کند اما در طول عمرم نه یک کلمه ترکی نوشته ام و نه یک جمله ترکی خوانده ام پس طبیعی است که در نگاه اول کتابت و املا و گرافیک ترکی در نظرم مشکل جلوه کند و جالبتر اینکه اینگونه افراد هیچ وقت این سوال فلسفی را از خود نمی پرسند که راستی چرا من نمی توانم زبان مادری ام را بنویسم و بخوانم ؟؟!
علی محمد بیانی (بئله اوخو ،بئله یاز ،کیتابیندان)
پنجشنبه پانزدهم فروردین 1392
بؤیوک داش خیاوانی،تبریزین مرکزینده قورولاجاق
بؤیوک داش خیاوانین(یایا قالدیریمی)، استارتی وورولدو
یئریمک و آددیملاماق اوچون، بیر یئنی بؤیوک داش خیاوانی ،45 مئتیر ائن و بیر کیلومتر اوزونلوقلا ،تبریزین بازار محدوده سینده قورولاجاق؛بو یئنی داش خیاوانین بویو، "دانشسرا" مئیدان نین دان،"ناماز "مئیدانینا دک اولاجاق.
بؤلگه8بلدیه سی،تبریزین اسکی بازاری و شهر مرکزین،داش دؤشه مه پیلانین باشلاییب؛بؤلگه بلدیه سی،نئچه گوندور،خیاوانلارین جدول لرین و آسفالتین سؤکمه سینه همت گؤسته ریب.
بؤلگه8 بلدیه نین ،سورمولوغوندا اولان بؤلگه،تبریزین، تاریخسل ،اسکی وتوریستی بؤلوم لریندن ساییلیر،بو اوزدن بو تاریخسل بؤلگه یه ،باشقا یؤنلردن، ده یر وئرمک گرکیر.
بو "یایا کئچیدی"(عابرگذر)،چوخلو یؤنلردن،"تربیت"، داش خیاوانی نیا اوخشاییر؛بو یئنی ،داش خیاوانین بویو، دانشسرا مئیدانیندان،راستا کوچه یه دک اولاجاق و یول اوزونلوغوندا،تیجاری مرکزلرین بیربیرلرینه باغلایاجاق.
بو یایا کئچیدی؛ بیر داش دؤشه مه خیاوان اولاراق؛10اسکی سو فووارسی و اسکی اوتوراجاقلار و فرقلی ایشیق ساچما سیستئم لرین ،اوزه رینده گؤره جک.
بلدیه نین،بو قونودا، ان اؤنملی ایشی،شهرین تاریخسل و اسکی بؤلگه لرینده ،ماشین لارین گئت گلین قاباغین آلماق دیر ،بو اوزدن ،داش خیاوان لاریندا ،برقی اوتوبوس و یا تراموا قورولاجاق.
پنجشنبه پانزدهم فروردین 1392
تبریزین، یاشیل چئوره سی
تبریزبلدیه سین ،پارک لار و یاشیل چئوره سازمانی؛91ینجی ایلده،5میلیون آغاج وبیتکی اکمک ایله،تبریزین یاشیل چئوره سین ،بیر یاخشی دوروما چاتدیریبلار. ؛5میلیون آغاج وبیتکینین اکیمی له؛تبریزین یاشیل چئوره سی؛نئچه لیک ونئجه لیک(کمی وکیفی) باخیمندان، کؤره سل استانداردلارا یاخینلاشیب.
89ینجی ایلده800مین آغاج و بیتکی ،تبریز شهرین، اوزه رینده اکیلمیش دیر؛90ده بو سایی،1800000آغاج وبیتکی یه یئتیشدی،یاشیل چئوره نین گلیشمه وآرتیرماسی 91ینجی ایلده 5000000آغاج وبیتکی یه یئتیشدی بو سانی(عدد) ؛تبریزین، یاشیل گله جه ییندن خبر وئریر.
یاشیل تبریز آماجین بویوندا،92ینجی ایلده،500هئکتار یاشیل چئوره نین اکیمیندن سؤز گئدیر.بئله لیک له تبریزین یاشیل چئوره، کیشی باشی سی(سرانه) 3/3 یوزده آرتاجاق.
91ینجی ایلین باشلانیشیندان؛ 70 پیلاندان آرتیق یاشیل چئوره، تبریز شهرینده تؤره نیب وقوللانماق دونه سینه گیریب؛اوجومله دن:
-"ائل باغی" ایلنجه دینجلمه پارکی(230 هئکتار)
-1/5هئکتارلیق باغ پارک "مرزداران" و"نیاوران "شهرجی یینده
-عاییله وی" اویون شهری"،عباس میرزا پارکیندا
-"بوستان قرآن" پارکی،9000(مئترموربع یاشیل چئوره )
-کسایی اوتوبانین ،یاشیل چئوره سینین گئنشلنمه سی
-قوندارما سو شلاله سی،ائل باغی پارکیندا
-و...
دوشنبه دوازدهم فروردین 1392
یاریش اؤنجه سی:الشباب -تراختور
آسیا قهرمانلار لیگی
گروه:A
الشباب -تراختور
یاریش چاغی:چه رشنبه آخشامی؛ ساعات21:35
ایستادیوم:ملک فهد(ریاض)
مئیدان حاکیمی:
تراختور و الشباب، آسیا لیگینده هربیرسی؛بیر اودقو و بیر برابرلیک ایله" ملک فهد" ایستادیوموندا قارشی قارشییا چیخاجاقلار.
ملک فهد ایستادیوموندا کئچیریلن یاریش؛گروه A ین آلین یازی سین بللندیره جک.
قوناق:تراختور
تراختورون ایلکین قاتقی سی:
مهدی ثابتی ، مصطفی اکرامی ، مرتضی اسدی ، محمد نصرتی ، محمد ایرانپوریان ، مهدی کیانی ، مهدی مریمیان ، فلاویو لوپز ،قاسم دهنوی ، جواد کاظمیان ، سید مهدی سید صالحی
باش مشقچی:تونی اولویرا
تراختور ایلک گؤروشونده؛تبریزده،الجزیره نی بیر اودقو ایله اؤنه کئچدی ؛ قطر ده الجیش ین قوناغی اولدو و بو قوناقلیغین سونوجو ایکی تیمه برابرلیک ایدی! تراختورون، ووردوغو گل لاری بو تیمه یاردیم اولدو و تراختور گل آوراژیلا گروه Aین صدرینده یئرله شدی.
بو گروهون باشقا ایکی تیمی هر بیریسی بیر ایمتیاز ایله؛تراختور والشباب ین اودوزماغین گوزله ییر لر!
قوناقچی:الشباب
الشباب ین، ایلکین قاتقی سی:
ولید عبدالله ، صالح الغمیزی ، سیاف البیشی ، ولید جهدالی ، عبدالله احمد الاسطا ، احمد عطیف ، فرناندو ، عمرالقمدی ، کاماچو ، مهند اثری ، سباستین تاگلیا بوئه
باش مشقچی:پرودوم
الشباب ایلک هفته ده؛الجیشی2 گل لا قطره یولا سالدی! و ایکینجی گؤروشونده؛الجزیره نین ائوینده برابرلیگه چاتدی.الشباب ،عربیستان لیگینده سون اویونون التعاون تیمنین قاباغیندان اوینادی وبیر اودقو ایله تراختورون گؤروشونه چیخاجاق.
بو ایکی تیمین دؤنوش اویونو ؛فروردین نین 21ینده ،تبریزین یادیگار ایمام ایستادیوموندا کئچیریله جک.
دوشنبه دوازدهم فروردین 1392
"استانداری" سارایئ،بایرام چاغیندا ،توریست لر اوچون آچیق دیر.
دوغو آذربایجانین ،استانداری سارایئ
دوغو آذربایجانین،کولتورل میراث ،ال ایشلری وتوریزم مودورو، دئدی:"استانداری"سارای ین بیناسی؛ زندیه و قاجار دؤورلرینه یئتیشیر؛"استانداری" ساریئ، بیر موزه اولاراق؛پهلوی چاغیندا بوللو دگیشک لیقلار اؤزونه گؤروب؛بو قوجامان سارای،اسکی چاغلاردا،"عالی قاپو" آدلانیرمیش دیر.
"استانداری" سارایین بیناسی، اؤلکه نین میلی اثرلرینده ثبت اولونوب؛دورد قاتلی"استانداری" سارایین؛ گؤرمه لی بولوم لریندن؛موزه و سرگی سیندن آد آپارماق اولار ؛ "استانداری" عیمارتین،یئر آلتی قاتیندا،دوغو آذربایجانین چاغداش والی لرین شکیل لری و یابانجی مسئول لارین وئردیگی هدیه لر گؤسته ریلیب.
آرتیرمالی دیر؛"استانداری" سارای ین قاپلاری ،بایرام چاغیندا ،توریست لر و اؤلکه داشلارین گؤروش لری اوچون آچیق دیر.
شنبه دهم فروردین 1392
65قاتلی گؤی ده لن،خاوران شهر جی یینده تیکیله جک
تبریز بلدیه سین سرمایه یاتیریم و اورتاقلیق مودورو؛"خاوران "شهرجی یینده،65 قاتلی گؤی ده له نین تیکیلمه ییندن خبر وئردی .
"داوود ندیم"،بو گون،فارس آژانسی لا دانیشیقدا دئدی:،65قاتلی گوی ده له نین تیکلمه یینه 10 هئکتار"خاوران "شهر جی یینده یئر نظره آلینیب.
گئنل بیلیگی:
-قات سایی : 65
-ایزلیم:"خاوران" یئرلشیم شهر جی یی
-آلت یاپی:59مین مئتر موربع
-قوللانیجیم(کاربری):هوتئل،آلیش وئریش،خدمات،ایلنجه دینجلمه
-تیکیلمک دؤنه سین زامانی:4 ایل
"ندیم"،بو پوروژه نین توپلام سرمایه یاتیریمین؛بیر تریلیون ریال بیلدیردی.
پنجشنبه هشتم فروردین 1392
تراختور،اودقو ایله داماش دان کئچدی!
اون ایکینجی دووره -31ینجی هفته
یاریش چاغی: جومعه آخشامی ،ساعت 17
باخیجی:15مین نفر
ایستادیوم:عضدی(رشت)
مئیدان حاکیمی:البرز حاجی زاده
تراختور ایلک یاری دا؛"مسعود ابراهیم زاده"19 و"سید صالحی" نین 25ینجی دقیقه ده ووردوغو گل لاری ایله داماش دان اونه کئچدی(جلو افتاد)، ایکنجی یاری ایسه،داماش ،65 ینجی دقیقه ده،"علی رضا جهانبش" ین باش ضربه سی ایله گلا یئتیشدی.
اما تراختور ؛داماش تیمنه اوستون گلدی و اویونو2-1 اوز خئیر لیگینه ،سونا چاتدیردی.تراختور بو گوروشون اودقوسو ایله،58 ایمتیازلی اولدو و جدولین اوچونجو یئرینده قالدی!
اؤزل اولای:یاریش حاکیمی،"کاظمیان" و"نصرتی" نی؛ساری ورقه ایله جزالاندیردی.
اوزل اولای:تونی اولویرا؛ تراختور اویونچولارین بارا وئرمک وعاقیل سیز اویناماقلارین ائتگی سیندن؛ حیرصله نه رک یئره ییخیلدی!
اؤزل اولای:تراختور یانداشلاری ،رشت شهرینده ایسه اوز تیم لرین یالقیز قویمادان ایستیلیک له تراختورو آلقیشلادیلار.
سه شنبه ششم فروردین 1392
یاریش اؤنجه سی، داماش -تراختور
تراختور، یاغ یاندیرماغا دوشوب!!
"تراختور" ایکی پادار اودوزماقلا، قهرمانلیغی اؤزوندن اوزاق گؤرو!البته کاغاد اوزه رینده؛ چیخی، آرتی(جمع وتفریق) ایله "تراختورو" قهرمانلیق زیروه سینده گؤرمک اولار!
"لیگ برتر" ین 31ینجی هفته سیندن،"داماش"، رشت ین "عضدی "ایستادیوموندا ،تراختورون، قوناقچی سی اولاجاق.
"تراختور "،بئش ایمتیاز استقلال دان و ایکینجی رده ایسه 4ایمتیاز فرق له جدولین اوچونجو یئرینده، یئرله شه رک؛ "فولاد خوستان"ی 2ایمتیاز فرقله آرخاسیندا گؤرور!
تراختور بو هفته نی اودقو ایله بیتیره بیلسه ده ؛جدول ایسه ایره لیشی اولمایاجاق! و ان پیس دورومدا،"تراختور" اوچونجولویون،"فولاد "تیمینه سوناجاق!و یاغ یاندیرماغینا داوام وئره جک!
داماش 37 ایمتیازلا جدولین 13نجو یئرینده یئرله شیب؛یوخاریلیغیندا"فجر"و" "ملوان "ی گؤرور؛"داماش" ین، ان یاخشی اودقوسو؛"پیکان "قاباغیندا اوز وئریب(بئش هئچه)
ایکی تیم؛3دفعه گؤروشوب لر ؛بو 3 گوروشون سونوجو ؛ 2 اودقو تراختورا وبیر برابرلیک اولوب،بو فصلین گئت یاریشی2-2یه باشا چاتیب.
داماش و تراختور ایسفندین8 ساعات17ده "عضدی" استادیوموندا گؤروشه جک لر.
سه شنبه ششم فروردین 1392
بایرام و یئنی شهر سیمگه لری
بایرام و یئنی شهر سیمگه لری
یئنی شهر ائلمان لاری یا سیمگه لری؛فرقلی هئیکل لر ایله هندسی ایچ اؤزللیک لر و دیک و اگیملی صفحه لر ، کابل لار ،گؤرنتو لر و چرچیوه لر قاتقی سیندان قورولور؛ بو یئنی یوخسا اسکی سیمگه لر ؛ هر باخیجی نین فیکرینده ایز بوراخاراق ؛شهرین گؤرنتوسون داها گؤزل له دیرلر.
یئنی شهر سیمگه لری، اسکی و چاغداش اؤلچولرین قاتقی سیندان تؤره نیر و فرقلی ،آنلام اؤزلریله داشییرلار.
سیمگه لر ؛یئنی شهر گؤسته ریجی لریندن بیریسی اولور؛تبریز بلدیه سی،یاز بایرامیندا،مئیدان لاری گؤزل لشدیرمک اوچون؛30دان آرتیق ائلمان وسیمگه قوروب.
آرتیرمالیدیر؛تبریز بلدیه سی؛نئچه ایل دیر،شهر ایچینده، یئنی سیمگه لرین قورماغینا همت گؤسته ریر .
شهر سیمگه لری ؛بایرام قوناق لارین طرفیندن یاخشی قارشیلانیر.


text:
کوراوغلوینان دلی حسن
گونلرین بیر گونو کوراوغلو قیرات مینیب چنلیبئلین اتهییندهکی
یولا چیخمیشدی. بیر ده باخدی بودو، بیر دسته یاراقلی-یاساقلی آتلی
گلیر. آمما آتلیلارین قاباغیندا بیر اوغلان گلیر کی، دونیالارا دیَر.
اوزوندن، گؤزوندن ایگیدلیک یاغیر. اوغلان کوراوغلونو گؤرجک، دستهسینه
های ووردو. آتلیلار او ساعت کوراوغلونو آرایا آلدیلار. کوراوغلو دایاندی.
گؤزلهدی کی، گؤرسون ایشین آخیری نه اولاجاق. اوغلان آتی جؤولانا گتیردی، سوزدوروب
دوز کوراوغلونون قاباغیندا دایاندی. سونرا بیر کوراوغلویا باخدی،
بیر آتینا باخدی، سوروشدو:
– ایه، دئ گؤروم کیمسن؟ بو یئرلرده نه گزیرسن؟
کوراوغلو دئدی:
– یولدان کئچنم.
اوغلان بیر ده کوراوغلونون آتینا باخیب سوروشدو:
– بو آتی هارادان آلیبسان؟
کوراوغلو دئدی:
– من سنه مصلحت گؤرورم اؤز یولونلا دوز گئدهجن. یوخسا
یاخشی اولماز.
اوغلان بو سؤزدن غضبلندی. حیرصله آتینین باشینی چکدی. آت ایکی دال
آیاقلاری اوستونه قالخدی. اوزونو کوراوغلویا توتوب دئدی:
– گؤرونور کی، سن منی تانیمیرسان؟ اگر تانیسایدین بئله دانیشمازدین.
منه دلی حسن دئیرلر. بو یوللاردان کیم کئچسه، منه
باج-خراج وئرمهلیدی.
کوراوغلو اونو تانیدی. بیلدی کی، آتاسینین دئدیگی دلی حسندی. بیر ده
دقتله آتینا، اؤزونه باخدی. گؤردو یوخ، دلی حسن دوغرودان دا ایگید
اوغلاندی.
کوراوغلو آتاسی اؤلن گوندن بری اونو آختاریردی. اونونلا دوستلاشماق،
البیر اولماق فیکرینده ایدی. آنجاق بیلیردی کی، بو ایش ائله-بئله باش توتمایاجاق.
داوا-دالاشسیز مسئله دوزلمهیهجک. فیکیر اونو گؤتوردو کی، ایندی
نه تهر ائلهسین. ائله بو فیکیرده ایدی کی، دلی حسن بیر ده قیشقیردی:
– ایه، سنه آتدان دوش دئمیرممی؟ یوخسا عجلین چاتیب؟
کوراوغلو آراملا دئدی:
– دلی حسن، سسینه قوووت وئرمه، ایگید دیل آچماز، ال آچار.
دلی حسن دئدی:
– ایه، سن کیمسن کی، منیم قاباغیمدا بئله یئکه-یئکه دانیشیرسان؟
– دایان، دئییم کیمم.
بونو دئییب، کوراوغلو آتین باشینی چکدی. آت ائله قالخدی کی، دیرناغینین
آلتیندان قوپان داش بیر نئچه آدام بویو دلی حسنین باشینین اوستوندن
کئچیب، او طرفه دوشدو. کوراوغلونون اطرافینی بوروموش آتلیلار چاخناشمایا
دوشدولر. کوراوغلو سازی چیینیندن آشیریب دؤشونه باسدی، دئدی:
مندن سلام اولسون عجم اوغلونا،
مئیدانا گیرنده، مئیدان منیمدی!
قیراتیم کؤهلندی، اؤزوم قهرمان،
چالارام قیلینجی، دوشمن منیمدی!
مئیدانا گیرنده مئیدان تانییان،
حاقین وئرگیسینه من ده قانییام.
بیر ایگیدم، ایگیدلرین خانییام،
بو اطرافدا بوتون هر یان منیمدی!
آدیمی سوروشسان، بیل، رؤوشن اولو،
آتادان، بابادان جینسیم کوراوغلو؛
منم بو یئرلرده بیر دلی، دولو،
گوندوغاندان تا گونباتان منیمدی.
دلی حسن بیر کوراوغلویا باخدی، بیر دؤنوب باشینین آداملارینا
باخدی، هوندوردن بیر شاققاناق چکیب گولدو. آتلیلار دا گولوشدولر.
اونلارین بو گولوشمیی کوراوغلویا دیَدی. بیر ایستهدی میسری قیلینجی چکیب،
اؤزونو اونلارا گؤسترسین. سونرا لعنت شیطانا دئییب، آلدی سازی گؤرک نه
دئدی:
ایگید مئیدانا گیرنده،
قایناییب جوشماماق گرک.
اگر اولسا حاق وئرگیسی،
قیسمتدن قاچماماق گرک.
باخمارام دوشمن هایینا،
حاق بلا وئرسین، خایینا،
ایگید ایگیدین پایینا
کؤندَلن دوشمهمک گرک.
قوچ کوراوغلو چیخار دوزه،
باخمارام اللییه، یوزه.
من دلیدن اؤیود سیزه،
حدآیندن آشماماق گرک.
کوراوغلونون بئله یئکه-یئکه نصیحت وئرمیی دلی حسنه لاپ آجیق
گلدی. باشینینین آداملارینا های ووروب، کوراوغلویا هوجوم ائلهمک ایستهدی.
کوراوغلو دئدی:
گل سنه سؤیلهییم، آی دلی حسن،
آند ایچمیشم بو گون دؤیوش اولماسین.
یوخسا آسلان کیمی جوشا گلهرم،
آند ایچمیشم بو گون دؤیوش اولماسین.
مرد ایگیدلر موخنّتدن سئچیلسین،
قاری دوشمن درهلره تؤکولسون،
بیزیم آرامیزدا مونصیف تاپیلسین،
آند ایچمیشم بو گون دؤیوش اولماسین.
چکرم قیلینجی، کسهرم یولو،
منم ایگیدلرده بیر دلی، دولو
هله جوشماییبدی بو قوچ کوراوغلو،
آند ایچمیشم بو گون دؤیوش اولماسین.
دلی حسن ائله بیلدی کی، کوراوغلو اوندان قورخور. گئری قانریلیب، باشینین
آداملارینا دئدی:
– ایه، من ده ائله بیلمیشم کی، بو دوغرودان دا ایگیددی. سن دئمه،
بو یانشاق گوزهنین بیریسی ایمیش. توتون، یئکه-یئکه دانیشدیغینا گؤره
آتینی الیندن آلین، اؤزونه ده بیر-ایکی ووروب یولا سالین.
کوراوغلو باخدی ایش داواسیز کئچمهیهجک. میسری قیلینجی چکیب، آلدی
گؤرک نه دئدی:
آجیقلانما، دلی حسن،
میسری قیلینجا قاتارام.
آتیلارام شئشپر کیمی،
باغرین باشینا باتارام.
نامرد ندی اؤزون اؤیه؟
مئیداندا مرد ایگید سؤیه؟
قاچیب چیخار اولسان گؤیه،
کمند توللاییب توتارام.
نه باخیرسان کوسور کیمی؟
یارپاق نئجه اسیر کیمی؟
ایندی سنین یئسیر کیمی
قوللارین دالدا چاتارام.
هایقیریب آچسام مئیدانی،
سو تک آخیدارام قانی،
دستلهییب بَیی، خانی،
قیرات دؤشونه قاتارام.
قوچ کوراوغلو اؤز کاریندا،
یالان اولماز ایلقاریندا.
چکیب حلب بازاریندا
سنی قول دئییب ساتارام.
کوراوغلونون بو سؤزوندن دلی حسن قیزیشدی. اؤزو چکیلدی بیر کناردا
دوردو، باشینداکی آداملارا حؤکم ائلهدی کی، کوراوغلونو توتسونلار.
دلی حسنین دستهسی کوراوغلویا هوجوم ائلهدی. کوراوغلو آتی جؤولانا
گتیریب، قیشمیز شیر کیمی اونلارین اوستونه جومدو.
بیر یاندان کوراوغلو، بیر یاندان قیرات آز واختدا دستهنی قاتیمقاتیم
قاتلاییب الدن-آیاقدان سالدیلار. دستهدن قیریلان قیریلدی، قالانلار
دا قاچیب داغیلدیلار. کوراوغلو دستهنی داغیلمیش گؤروب، قیراتی ایلدیریم
کیمی سوزدوردو، چکیلیب بیر یاندا دوران دلی حسنین اوستونه سوردو.
اوزونو اونا توتوب، آلدی گؤرک نه دئدی:
قیراتی گتیردیم جؤولانا، ایندی
وارسا ایگیدلرین مئیدانا گلسین!
گؤرسون من دلینین ایندی گوجونو،
بویانسین اندامی آل قانا، گلسین!..
قورخوم یوخ پاشادان، سولطاندان، خاندان،
گلسین منم دئین، کئچیردیم ساندان،
ارلر دالدالانیب قورخماسین قاندان،
آت سورسون، قووغایا مردانا گلسین!..
کوراوغلو اییلمز یاغییا، یادا،
مردین اسکیک اولماز باشیندان قادا.
نرهلر چکرم من بو دونیادا،
گؤستررم محشری دوشمانا، گلسین!..
دلی حسنله کوراوغلو داوا ائلهیهسی اولدولار. قیلینجلارینی چکیب، بیربیرینه
هوجوم ائلهدیلر. قیلینجدان موراد حاصیل اولمادی، عمودا ال آتدیلار.
عموددان موراد حاصیل اولمادی، نیزهیه ال اوزاتدیلار. نیزهدن ده کار
آشمادی. آخیردا آتدان دوشدولر، گولشمهیه باشلادیلار. دلی حسن ایله
کوراوغلو چوخ گولشدیلر، گاه او بونا گوج گلدی، گاه بو اونا گوج گلدی. قوچ
کوراوغلو آخیردا بیر دلی نره چکیب دلی حسنی گؤتوروب یئره ووردو.
دیزینی سینهسینه دایادی، الینی قیلینجا آتاندا، دلی حسن بیر آه چکدی.
کوراوغلو دئدی:
– بیر قاشیق قانیندان قورخوب نییه آه چکیرسن؟
کوراوغلونون جاوابیندا دلی حسن دئدی:
– ائی ایگید، من جانیمدان قورخوب آه چکمیرم. عهدیم وار ایدی.
عهدیمه چاتمادیم.
کوراوغلو سوروشدو:
– عهدین نه ایدی؟
دلی حسن دئدی:
– من عهد ائلهمیشدیم کی، هر کیم منی باسسا، اونونلا دوست، قارداش
اولام. اؤلنه قدر اونون یانیندا قالام. ایندی سن منی باسدین، آنجاق
اؤلدورورسن، عهدیمه چاتا بیلمیرم.
دلی حسنین بو سؤزو کوراوغلونو سئویندیردی. آیاغا قالخدی، دلی
حسنین قولوندان یاپیشیب قالدیردی، الینی اوچ دفعه اونون دالینا ووردو.
دلی حسن اونون قیلینجینین آلتیندان کئچدی، اؤلنهجن اونا قارداش
اولوب، قوللوغوندا دورماغا آند ایچدی. اوندان سونرا اوزونو کوراوغلویا
توتوب دئدی:
– قوچ کوراوغلو، دوز یئددی ایلدی کی، من بو یوللارین آغاسییام. ایندییه
قدر هله بیر آدام منیم قاباغیما چؤپ سالا بیلمهییب. بو یئددی ایلین
عرضینده بیر بأزیرگان منه باج وئرمهمیش بو هندوردن کئچه بیلمهییب.
بَیلردن، خانلاردان، تاجیرلردن آلیب ییغدیغیم مال-دؤولتین،
قیزیل-گوموشون، جاواهیراتین هامیسینی ساخلامیشام. ایگیدلر آراسیندا اولان
عادته گؤره ایندی اونلارین هامیسی سنه چاتیر. بویور، گئدک مالینا صاحب
اول!
کوراوغلو قاباقجا اونا اینانمادی. شوبههلندی کی، بلکه حیله قوروب
اونو توپا سالماق ایستهییر. سونرا فیکیرلشیب اؤز-اؤزونه دئدی: “عیبی یوخدو،
ائله بئله یاخشیدی. بو باشدان یوخلاییب، سیناقدان چیخاردارام. قوی
مرددیرسه ده ایندیدن بیلینسین، موخنّتدیرسه ده ایندیدن بیلینسین”.
اؤزو قیراتی میندی، سونرا دا اوزونو اونا توتوب دئدی:
– مین آتینی، سور، گئدک!
دلی حسن قاباغدا، کوراوغلو دالدا آز گئتدیلر، اوز گئتدیلر، گلیب
بیر سیلدیریم قایانین دیبینه چاتدیلار.
قایانین دیبی یامان کول-کوسلوق ایدی. دلی حسن آتینی کول-کوسلوغا
ووردو. کوراوغلو دا اونون دالینجا. ائله بیر آز گئتمیشدیلر کی، قاباقلارینا
بیر ماغارا چیخدی. دلی حسن آتدان دوشدو. سونرا قیراتین جیلوووندان
یاپیشیب دئدی:
– چاتمیشیق. ایندی آتدان دوش، ایچری گیرک.
کوراوغلو یئنه ده دلی حسنی قاباغینا سالیب ماغارایا گیردی. باخدی
کی، بورادا او قدر قیزیل-گوموش وار کی، ائله بیل یئددی پادشاهین خزینهسی
بورادادی. کوراوغلو ماغارانی تامام-کمال گزدی. هامیسینی گؤزدن
کئچیردی. سونرا دلی حسنه دئدی:
– قوی بونلار ائله بوراداجا قالسینلار. ایندی بونلار بیزه لازیم دئییل.
آمما ائله کی، چنلیبئلده یورد-یووا سالدیق، باشیمیزا دلیلر، ایگیدلر
ییغیلدی، اوندا بونلار بیزه لازیم اولاجاق.
دوغرودان دا ائله اولدو.
بو گوندن کوراوغلونون باشینا یاواش-یاواش آداملار ییغیشماغا
باشلادی. چوخ چکمهدی کی، چنلیبئل قوچاق اوغلانلارین، ایگیدلرین مسکنی
اولدو.


text:
خاقانی شیروانی آدینا بیر تورکی غزل
یاخشیلیق حیسینی من دیلده شوعار ائله میشم
بو گوزل خیصلت ایله عومری باهار ائیله میشم
چوخلاری حیرت ائدیب هر کسه ال توتماقیمی
یاخشیلیق ائتمه گینن پیس لیگی خار ائله میشم
بیلیرم کیم لری من اوزدی پاخلیق قوردی
جان ائویمنن حسدی مکری کانار ائله میشم
منی آرتیق بیلینیز عصریمیزین عیساسی
علمی انسانلیقا یتمک چون آچار ائله میشم
دئدی خاقانی گرک جمله بشر جان بیر اولا
من بو قارداشلیقی هر یاندا شوعار ائله میشم
بویوک امیر علیشیر نوایی نین نوادرالشباب دیوانیندان
اشرقت من عکس شمس الکاس انوار الهدی
یار عکسین مئی ده گوردوم جامیدان چیخدی صدا
غیر نقشیندن کونول جامیندا اولسا زنگ غم
یوخدور ای ساقی وحدت مئی دن اوزگه غم زدا
ای خوش اول مئی کیم جالانسا باشینا سینمیش سوفال
جام اولور گیتی نما جمشید اونی ایچسه گدا
جام مئی گر ائیله دور اول جام اوچون قیلماق اولور
یوز جهان هردم نثار اول مئی اوچون مین جان فدا
دیر آرا هوش اهلی روسوا اولالی ای موغبچه
جام مئی توتسان منی دیوانه دن قیل ابتدا
تا که اول مئی دن کونول جامیندا اولجاق جیلوه گر
چهره ی مقصود محو اولار. همول دم ما عدی
وحدتی اولسا میسر مئی بئله جام ایچره کیم
جام مئی لفظین دئسن بیر ایسم ایله فیلماق فدا
سن گومان قیلما کی اوزگه جام مئی موجودودور
بیلمه میش نفی ائتمه بو میخانه اهلین زاهدا
تشنه لب اولماز نوایی چون ساقی سیدن
اشربو یا ایها العطشان گلیر هردم ندا
گوزوم آغلادی
((اوستادحاجی علمدارماهیرین مرثیه سی))
ائشیدیم (ماهیر)ده کوچدو دونیادان
بو گرگین خبردن گوزوم آغلادی
ایسده ییردیم یازام آیریلیق سوزونون
قلم ناله چکدی سوزوم آغلادی
حایفدی ماهیرین یری بوش قالا
مزاریندا یاتام اگر قویسالا
بوینوم قوجاقلاییب دئدی دوز بالا
بو سوزو دیینده دوزوم آغلادی
گوز یاشینا دونوب الده سیخلدیم
اللری قوینوندا باخیب یخلدیم
الهی بو غمدن یاندیم یاخیلدیم
سینه مده اوت توتوب کوزوم آغلادی
آی فلک آغلاتدین گوزومو نیه
ائلچی بئی دردینی بس کیمه دییه
یانیب کوله دونوب سوئورولدوم گویه
گویه سوئورولاندا توزوم آغلادی
آی اوستاد سن گئتدین گوزوم آغلادی
آجی گوینرتی
ایچریم آجی گوینرتی له رینن
دولودور دولو
آقدام مچیدی
شکیلین تابلووا چکیب
ائوده ساخلیرام کی
ائرمنی لر دوئوز سالانماسین
عزادار باجی قارداشلاریما اتحاف
سیری سیرقا
سیرا سیرقا)
ائله قاریشیبدی یوخوم گئجه لر
یاسدیغیم باشیمی قویونونا آلمیر
صبح هارای چکیرم بونون الینن
هر نه قیشقیریرام بویونونا آلمیر
یارام یاوا یرده درد یاوا یرده
آچیب اوره گیمی گورسدنمیرم
ایسده سیز کونلومی آرایان باخین
درد وار آچیغینی مس دیینمیرم
آخی نجور دئییم درد منده دئیر
دولموش بولودلارین یاغیشیندا دیر
سارایلار داغیدان ائولری یخان
آلا گوزلولرین باخیشندا دیر
شاعرین دنیز کیمین چایلار درد کیمین
آخیب بیربیرینه قوئوشان زامان
آرزیدان دانیشار گلئی دن دییر
سئوگی سئوگیسینه یوئوشان زامان
هر سنی گورنده گوزومی یومودوم
ائله بیلیردیم گوزومده سن سن
باتدیم قارانلیقا ظلمت ایچینه
اوردا دا گوردوم کی اوزومده سن سن
کاسام بالاجادی پیالام دایاز
اوزومو اوزومه یغا بیلمیرم
ای منیم عومرومون ینی وارلیقی
سن لیگی اوزومه سیغا بیلمیرم
سالامات قال
(سالامات قال)
منی گوزی یاشلی قویان
هر یرده سن سالامات قال
الله هیمین اتیگینده
آی سئوگیلیم آمانات قال
قیش گونونده چیخما یولا
منه دئدین باخما یولا
گوزلرینی تاخما یولا
اوزلوگونده قازامات قال
سن گئدلی یاتانمادیم
گونش اولوب باتانمادیم
مرادیما چاتانمادیم
سن آرزینا چاتا چات قال
ائلچی بئی دیله ییسن
یاغیشیسان گوله ییسن
یر اوزونون ملک ییسن
هر یرده سن سالامات قال
بیر پای کیمین
دئیرلی تورک دیللی سوی داشلاریما بیر پای کیمین
تورک
دونیامیزین پارلاق گونشی اولان بویوک امیر علیشیر نوایی دن آذاربایجان
تورکجه میزده بیرینجی دفعه کوچورلموش تورکی دیوانی ائلچی بئی طرفینن 176
صفحه ده اینتشارت تک درخت دین امکداشلیقیلا 2000تیراژدامونتشر اولدی
گوزللرین آخیرا قالمیشی
آذاربایجانیمیزدا سوز سولطانی بویوک شهریارین اولومونن سورا نچه آدلیم شاعیرلریمیز سوز اوجاغیمیزین داوامچی اولموشدولار بوشاعیرلردن بیری عالیم شاعیریمیزاوستاد محمد رضاملکپورشرفخانالی(ناظیر )دئمکدیر پاییزامیزین قیزیل اینجه لرینین یارادانی داوامچی سی اولان ناظیربئی دوغورداندا شهریار اوجاغینا سایلان سئچیلن بیر شاعیردیر اوستاد ناظیر1317اینجی گونش ایلینده طبیعت اعجاز کار اولان اورمو گولونون تبریز آخارباخاریندا شرفخانا شهرینده آنادان اولموشدی ایلک یاشلاریندان دینی تعلیمات آلدیقینا گوره دین خادیمی سئچیلمیش عومرونون یاریسین دینی تعلیماتلارا مشغول اولاننان سونرا زهدپالتارین سویونوب سرخوشلوق ویرقینلیق خرقه سین چی نینه آتیب سیرسلوک عالمینه دوشموشدی بوتون گئچردیگی عوموری بوشلایب بیر عاریف کیمین اوزلوگونه اوز گتیرمیشدی یوخاریدا دئدیگیم کیمین یتمیش اینجی ایللرده اوستاد شرفخانالی ناظیرین شعیرلری بو تای او تای آذاربایجان درنکلرینده سئویله سئویله چاپ اولونوردی یادیمدا اوزامانلار مهد آزادی روزنامه سی منه هفته لیک گلنده هرنه ندن اول ادبی صفحه نی واراقلییب نچه آدلیم شاعیرلرین ایچینده اوستاد شرفخانالی ناظیرین شعیرین اوخیاراق کئفلنردیم اوچاغلاردان منده بیر باخیش یارانمیشدی کی اودا اوستاد ناظیره آشاغادان یوخاریا باخماق فیکیریمیدی عوموروم گئچدیگجه بو باخیش مندن بویا بوی دیرچه لیش تاپدی سونرا لار اوستادی گورمک آرزوسونا حسرتینه دوشدوم آتالاریمیز دئمیشکن گوروسنن داغ اوزاق اولماز ایکی ایل قاباق تصادف اوزونن کرج شهرینده شاعیر قاینار معلیمه قوناق اولان حالدا ائله بیل آرزیمین دیله یمین واقتیناقارارینا گلیردیم اونا گوره کی حورمتلی قاینار بئی تلفونون دسته ین گوتوروب بوتون یولداشلارا زنگ آچارکن چاغیریشدا قید ائلیردی کی ائلچی بئی انزلی دن گلیب اوندا گوردوم دوسلارین بیرینه تاپشیریق وئردی کی اوستاد ناظیرده زنگ آچ کی کتدی آروادی گوتوروب قورولوشا گلسین ائشدیگیم سوز ائله بیل منه دامماد گلیردی کی هیچ اینانمیردیم بو گورشه اوستاد ناظیرده گلرمیش بیر ساعات گئچمه دن اوستاد شرفخانالی ناظیر یوخ بلکه منیم گوزومده نهنگ ناظیر ضیالی ناظیر اوستاد ناظیر اومجلسه تشریف بویوردی ائله بیل عومرومده بیر یولدا آرزیما دیلیمه چاتمیشدیم اما بو گوروش منیم یانقیلیما کیفایت ائلمه دی اودور یاریمچیلیق گوروشو تزه له مه اوچون بو ایل 1392پاییزین قیزیل یارپاقلاری نازلانا نازلانا یره توکولن واقتدا اوستاد شاعیر دوستوم هوشنگ بئی جعفری له بیرگه کرج شهرینه شرفخانالی قوجامان اوستاد ناظیرین زیارتینه گئتدیم اورک دویونتوسیله اوستاد لا قوجاقلاشیب بیر یولدا ینی دن قولاغیمدا دایادیم اوستاد ناضیرین محبت اوسده دویولن اوره یینه کی بلکه توخدالیق تاپیم یاخجی بیر سوز وار دئییلر آدام وارزاماندا یاشییر آدام وار زامان یاشادیر بیر گئجه لیک اوستادین منزلینده قوناق اولارکن اوستاد ناظیرین اینجه اینجه یاشادیقی عالمی پایلاشدیق ایسدی نفسی نن دویغو خومار باخشلارینان محبت کسکین قلمینن گوج آلدیم اوستاد اوز کرمی نن محبتینن بیزی اوز عالمینه یول وئردی شعیرلر اوخودی اویودلر سویله دی ماهنی لار زومزومه ائله دی یتمیش ایل اوزونده یاشادیقی عنعنه لری بیزه ایسماریش تاپشیردی بویوکلوگوندن بویوک لوگ آلدیم شعیرلرینده لذت آپاردیم صداقتینن ماراقلاندیم بوگوروشه دعوت اولونان خالقیمیزین شرفلی غیرتلی شاعیره قیزی فاطماخانیم رحیملی ده جیران بالاسیلا بیرگه قاتیلمیشدی او گئجه منیم عمرومده یاددان چیخمیان گئجه لردن اولدی نیا بیلیرم کی تاریخیمیز مدنیتیمیز بیرده ناظیر کیمین اینجه خیاللی شاعیرلریمیزی آز بیتیریجک ایندیسه اوستاد جعفری یه مینتدادارام کی بو گوروشو منیم له دی یه گوله یول یولداشلیق ائله دی سوزومون سونوندا اوستاد ناظیره اوزون عومور سیزه جان سالیقی آرزیلیرام
1392/7/12 ائلچی بئی
شاعیر قارداشیم تیکمه داشلی رحمان مهرزاد(قاینارا بئی) یه اتحاف گوزلیگینه گوره
بتر داریخمیشام شاعیر قارداشیم
چتین زاماندایام سسیمه سس وئر
دوغما قارداشیم سان دوغما سیرداشیم
داردا آماندایام سسیمه سس وئر
دئدیم دوزومونه دوزه حسرتیم
دونمییه آلووا کوزه حسرتیم
داغلاردان چکیلیب دوزه حسرتیم
ایندی آراندایام سسیمه سس وئر
اء یشکن اوشاغام دجل اولموشام
ائولری داغیدان گیجل اولموشام
اوزوم اوزلوگومه اجل اولموشام
آخرین آندایام سسیمه سس وئر
قاینارین قایادان بیلاغین سودان
ائله بیل گونشدی دوروب یوخودان
اینانمیسان سوروش کوچری قوشدان
ینی بیر آندایام سسیمه سس وئر
(ائلچی بئی)هارایین هایینی آندیم
سنه آرخالاندیم سنه ایناندیم
شعیردیم یازیلیب سوزه جالاندیم
شیره یم شاندایام سسیمه سس وئر
تورک عثمانلی پاییزامیز
بیلدیگیز کیمین تورک دیلی نین گوزلیک لرینین بیری اودوربوتون دنیادا یاشایان تورک خالقلاری بیربیریلری یازیسین ویاخود سوزلری نین یوزه یتمیشین باشا دوشورلرایندی بیر تورکی یازینی مین ایل بوندان قاباقدان گتیرسز گوره جکسیز کی اونی اوخوماق بوگون کی نسل ائله ده چتین دئیر بوتون بوسوزلری دئمک دن مقصدیم بودور کیم. من نچه ایللر تورک جغتای ادبیاتی نین اوسدونده واقت قویاننان سونرا تصادفا بوال یازیسی کتاب دوستوم قارداشیم دکتر بخشی جنابلاری طرفیندن سیدی شکلینده منیم اختیاریما قویولدی ائله اوجورکی اوز آذاربایجان تورکجه میزده اولدوغو کیمین 500قاباق یازیلمیش عثمانلی تورکجه سینده اوخودوم هیچ چتین چکمه دن کوچوردمه ینه باشلادیم بواو دئمکدیر بیزیم خالقین یوخونلوقی مدنیتی دیلی نقدر بیربیرینه دوغمادیر
واما بو کتابدا حاققیندا دئمه گه سوزوم بودورکی بیزیم عثمانلی دئدیگیمیز بویوک امپریا صاحیبی اولان اولکه میز ده 15ویاخود 16اینجی یوزایلکیده یاشاییب یاراتمیش شاعیرلرین شعیرلریدیر یوخاریدا یازدیغیم کیمین بو کتاب 214 صفحه ده44 عثمانلی شاعیرلریندن 252دنه قزل یازیلیب اما یازیلما اسلوبونا باخمیاراق بوقزللر عین بیزیم آذاربایجان دیلیمیزده یازیلیب بو او دئمکدیر بیزیم آذاربایجان تورکجه میز گئدیر تورک دنیاسیندا بیر کوک و قایناق دیله چئویریلسین بیز 15 اینجی یوزایللیگه باخاندا گوروک تورک دنیاسی نین انکشافی هندیدن توتموش یگوسلاوتورک اولکه سینه قدر یایلمیش بیر اراضی ساییلیردی بودورومدا بیزیم چوخلی ضیالیلاریمیز شاعیرلریمیز یازیچیلاریمیز اولوبلار اوجمله دن هند تورک حوکمدارلاریندان (بابرشاه) اردو سرکرده سی اولماقینا باخمیاراق یازیجی شاعیر اولموشدی بویوک (امیر علیشیر نوایی) (اکبرشاه) شاه جهان اوغلی (اورنگ زیب) (مولانا لطفی) (ثانی جغتایی) سولطان عبیدالله شیبانی (عبید) کیمین شاعیرلره اشاره ائله مک اولور ایران دئدیگیمیز اراضیده بویوک (محمد فضولی) (شاه اسمایل خطایی) شاعیر (حبیبی) علاوه دن عثمانلی امپریاسیندان شاعیر وعالیم (خیالی) که اونی عثمانلی اولکه سی نین حافظی آدلاندیریرلارعلاوه دن شاعیرلردن (نجاتی)(ذاتی)(فغانی)(اسحاق)(حیرتی)(نظامی)قارامانلیا اشاره ائلمک اولوربو دیوانی من 1391بیرینجی ایلین قیشیندان باشلیاراق یازین 1392اینجی ائلین 70 شینده الدن چیخاردیب مطبعه چی یه وئرمک قارارینا گلدیم البته بونودا دئمه لییم کی 44 شاعیردن کوچورتدوگوم شعیرلری شاعیرلرین آدی شعرین اوسدونده واریدی اونون آدینا یازدیم اولسون بیردا سعف ده ائله میش اولوم چون من عثمانلی ادبیاتیندان ائله آرتیق بیلگی یوخومیدی بونا اینانیرام کی بیزیم گئچمیش ال یازیسی اولان کتابلاریمیز موزه لردن یاخود کتابخانلارین توزی آلتدان چیخاریب خالقیمیزاتانیتماق لازیم دیروینی دن اوسدونده آراشدیرمالارا آپاریب بوگون ینی نسلیمیزه اوز وارلیقمیزی کیم لیگیمیزی تانیتماق اوچون بو ایشلری گورمه لییک
ائلچی بئی انزلی شهری 11/3/13921
شاعیرخیالی عثمانی دن بیر غزل
نولاگوزلرسه ارباب نظر رخسار جانانی
آلیلاراورتیا پروانه لر شمع شبستانی
دولانارکن گئجه شبرولوق ایله کوی جانانی
کمند دود آهیم بنده چکدی ماه تابانی
آچیلماز غونچه سر بسته رازی غیر بلبل دن
بو گلزاره قویوب کوچدی سنین کیمی هزارانی
بنای عشقه بیر داش قویموشیدیم هاله باشیم
گلن لر بیزدن اورگنسین بیله بیر رسم ارکانی
فریدون زمانم دولتینده خسرو *دمرک
الیمده جام کیخسرو باشیمدا تاج خاقانی
ساچین شبدیزینه باشلار قوشوب یورک ائتمیش چوخ
بحمدالله نسیم گلگونی ایندی آلدی میدانی
غضب له چکدی دهر تیغین گوستردی بلانی کیم
(خیالی) اولدی اول تیغ بلادن باشی طوفانی
گل
ناله وفریاد ایچینده درد وغم قورتاردی گل
چون قلم تک قددنیب یازدیم اورک دردین مدام
درد توکنمزدی ولی یازدیم قلم قورتاردی گل
منده یاندیم هر گئجه شمع ایله سونسوزلوقلارا
من قوتارماق بیلمه دیم یاندقجا شمع قورتاردی گل
چون گوئرچین لر خبر گئتدی گلیرسن بو جومعه
آردیم آردیم یوللارین اوشدوم قدم قورتاردی
هر زامان سنن سوز اولدی اوز گتیردیم مسجیده
باغلادیم آشدیم نه یایلیق وار الم قورتاردی گل
بایراما هفت سین یغیردیم هر اوجاقدان بیر سینی
اوینادی گلمه لیگین نقشین تکم قورتاردی گل
اصلی ایتمیش لر دولوب تاراج ائدیرلر کوءشنی
سانکی اولدوزلار گوزونن آخدی نم قورتاردی
رحمسیز من هیچ ددم یاندی سنی گل گل دی یه
من هله یانماقدایام یاندی ددم قورتاردی گی
ائلچی بئی تک لیک سوکوتون سیندیران اولدوز کیمین
آتمادیم سن سیزلیگین اوغورون گئجه ام قورتاردی گل
خوراسانلی نیظامی دن
خوراسانلی نیظامی دن
ای جمالین آیتی عنوان دیوان قدیم
قاشلارین طغراسی بسم الله الرحمن الرحیم
سنی بو حوسن ایله کوررکن هواده شیخ شهر
توبه عرض ائیلر منه استغفرالالله الغیم
لام زلف سر نگون نقشینه اول زیبانین
ای رقیب ال قویما کیم لا تقبرونه ال للیتیم
خالین اول هندو دییر کیم رومیده ائتمیش وطن
زلفون اول طاووس کیم گولشنده اولموشدور مقیم
محنت دردیله پرنم دور (نیظامی) نین گوزی
توتدی اول گوزده مقام .چون قاشلاری نین آغزی میم
میرزه ماذون قاشقای
(هئچ)
پروانایام یار اوزونده چیراغا
جانا یئتن آلوومو دور داهی هئچ
سؤکسه لر جسدیم باشدان آیاغا
بند به بندی عشق ائوی دیر داهی هئچ
الستُ ربّکُم طبلین چالاندا
دوستُ ت دوشمن ایمتیحانا قالاندا
دوستدان سوال ائدیب جاواب آلاندا
مشق ائیله دیم عشق آدینی داهی هئچ
کیمی ظلمت سئویب کیم ایشیق دادیر
کیمی دونیا دوتماق ایچین مشق ائدیر
هاممی یوخ دور هرنه وار دیر عشق دیر
بو دونیا هئچ،سولطانی هئچ،شاهی هئچ
هانسی سولطان تختی گئتمه دی بادا
هانسی عاشق اولدو اؤله دونیادا
آتام رحمت اولسون دئدی اوستادا
اوغلوما درس عشق. اؤرگد داهی هئچ
باخینگ نجدینگ توپراغینا داشینا
یاس توتوب مجنونونگ گؤزو یاشینا
مسکین (مأذون) اؤلسه قبیر داشینایازینگ امان عشق الیندن داهی هئچ
بیر سن بیر من
نه دیل قانیر نه ده کی رام اولور شاییرکونلوم
دئیله گیزلی سوزون اوسدون اورته سن یاخجی
منیم نه سرریم اولا ساخلامیر یایر کونلوم
دئیله سایمییاسان گونلرین یامان گئچسه
چتین گئچن گونی یوخ آنلارین سایر کونلوم
چیچک دالیجا گزیر گولمه یین بهانه سینه
نقدری آرزیسی وار گولمه یه بایر کونلوم
بیرسن بیرمن ایکیمیز بیر لیگه نفس دویوروک
ایاق سالیب قالیسان اوینایر جایر کونلوم
اوتانمیشام کی آچام اوزگه یه اورک یاراسین
سنی گورنده دونون گورنه چیرمایر کونلوم
قیزیل گولوم دولانیب فصیل فصیل قانات آچ
خبر گلیر آچیسان غونچا توخدایر کونلوم
مسجید کیمین دیر اگر ائلچی بئی اورک قاپیمیز
منیم تانیش لاریمین یوللارین آیر کونلوم


text:
بار الها بو نه یامان بلادی
کندی آلت ـ اوست ائتدی، شهر تیتره دی
سیلکندی «قارا داغ» ـ «هریز» ـ «ورزقان»
سحردن آخشاما «اهر» تیتره دی
«حق»بنده سین ائتدی چتین امتحان
گؤز یاشی قان اولدی ؛ اورکلر ده قان
بوروندو قارایا گؤزل ورزقان
گون باتان ، گون اورتا ، سحر تیتره دی
گؤرمه ین نه بیلر کی اولموش نه لر؟
اهر کندلرینده زیر اولموش زَبَر
شامین خرابه سی یا هریز ـ اهر؟!
هر بیری بیریندن بتَر تیتره دی
«رسانه»* خبرین ساخلادی گئجه
اونون گئج خبری، گلمه دی وئجه
ناله عرشه چیخدی اونلار گلینجه
دام ـ دووار آلتیندا بشر تیتره دی
آتدی فلک یامان یئردن کمندی
داغیلدی هریزین بره سی ـ بندی
یاریم خرابه دی «اسب خان»** کندی
کندیمیز داغیلدی ، شهر تیتره دی
بیر چوخو آغلادی ، بیر چوخو گولدو***
کیم تؤکدو گؤز یاشین؟ کیم اونو سیلدی؟
اولان اولدو کئچدی، بیلن لر بیلدی
قضا ترسه گلدی، قدَر تیتره دی
بو داغین گؤینه یی هله ده سؤنمز
بره محکم اولسا؛ سو سئله دؤنمز
یارا مرهم اولسا بئله دؤیونمز
دؤیوندو یارامیز، جیگر تیتره دی
حق یار اولسون اونا کی؛ خلقه یاردی
«افشار»ین سؤزلری**** باغریمی یاردی
ـ : (قاراداغ کؤوشه نی داغلی دیاردی
وئرمه دی آهیمیز ثمر، تیتره دی.)
گلدی شوکر آللاها خالقین «رهبر»ی
گؤردو نه اوضاعدی «تهران» دان بری
حق سؤزون یازارکن یاسلی «جعفری»
اورک قوور ائتدیرن کدر تیتره دی
* = صدا و سیما
** = هریز(هریس) یاخینلیغیندا یئرلشمیش محروم و قیراقدا قالمیش بیر کند. ۱۳۷۸ ـ ده همین کندده آذربایجان و تورک دیلی، ادبیاتی و بیر سؤزله مدنیّتی یولوندا بوتون وجودو ایله فعالّت گؤسترن ایلکین لر دیاری ساییلان «تبریز» شهرینده دونیا یا گؤز آچیب، بویا ـ باشا چاتمیش؛ رضا افشارپورون باشچیلیغی ایله «دیل غم» آدلی بیر عاشیق ارکستری یارانیب فعالیّته باشلامیشدیر. من ایسه افشارین بوتون مدنی ـ فرهنگی ایشلرینده کی کیمی بو ایش ده ده اونون یاردیمینا تله سدیم. بو حقده گله جک پست لاریمدا او ایلین مطبوعاتینا دایانیب معلومات لار وئره جگم.
*** = اوچونجو کانالین «خنده بازار» وئرلیشینه اشاره دیر
**** = دونن افشارا زنگ ائدیب و زلزله دن صدمه گؤرموش «بدوستان»، قارا داغ و اسب خان کندی حقینده معلومات ایسته دیم. اونون سؤزلری منی یامان کؤورلتدی.


text:
كيچيك آمما مزاحيم
1. اگر : بو سؤزجك
عربجه "لَو" و اينگليزجه "if" آنلاميندا دير.
تۆركجه ده "اگر" آنلاميندا اوْلان "سه ، سا"، سؤزجۆك لرين سوْنونا
قوْشولور و ايندييه كيمين ائشيت ديگينيز جۆمله لرين باشلانيشيندا دئييلن "اگر"،
تماميله سَهو و يانليش ساييلير. اؤرنك اۆچۆن:
اگر گله جك سن : گله جكسن سه ، اگر
من گئده م: من گئت سم و....
2. شايد: بو سؤزجۆگۆن
تۆركجه سي ، 'اوْلا بيلسين' سؤزجۆگۆ دۆر. اؤرنك اۆچۆن: شايد هئچ گلمه دي. اوْلابيلسين گلمه دي هئچ.
فارسجا 'شايد' سؤزجۆگۆ ، 'شايسته' كؤكۆندن آلينيپ دي و بئله گؤرسه نير،
گئتديكجه اؤزۆنه يانليشجا آنلام قازانان بير سؤزجۆك دۆر.
3. 'مگر' سؤزجۆگۆ 'نه'+
"اگر" كؤكۆندن آلينيپ دي . عموميّتده بير سؤزۆ اؤنجه دن دئييپ و ايندي ده
اوْنون اؤنجه دن دئديگيني خاطيرلاتماق دير. من سيزه دئييرم بو سؤزجۆگه احتياجيميز يوْخدور.
مگر سنه دئمه ميشديم: سنه دئمه ميشديم مي ؟
بيراز داها تۆركجه لشديرسك
"دئمگي" سوْروش سا : سنه دئمه ديم مي ؟
هانكي شخصه دئييلدي گيني سوْروش سا: سنه مي دئمه ديم؟
4. مۆثبت نه اينكه منفي
: بونون فوْرمولو بئله اوْلور : منفي اوْلونجا مۆثبت يا منفي يئرينه مۆثبت.
اؤرنك اۆچۆن: بيري بيريميزه دۆشمن اوْلوپ
قانيميزا يئريكله يينجه ، يوْلداش اوْلمالي ييق.
دۆشمن : دۆشمك سؤزجۆگۆندن آلينان بو كلمه تماميله تۆركجه بير سؤزجۆك دۆر.
اؤرنك : تۆركمن= تۆرك اوْلان شخص ، اؤيرتمن = اؤيره دن آدام.
5. همينكي : بو سؤزجۆك ، آنلاميني جۆمله ده گؤرسه دير . همينكي گلدين
= آنجاق گلديگين اۆچۆن ساغ اوْل يا ساده جه گلديگين اۆچۆن ساغ اوْل.
6. حتما : بو كلمه عربجه بير ايشده گره ك اوْلدوغونو بيلينديرير. آمما
گۆنده ليك ياشامدا چئشيت لي آنلام لاردا ايشلنديگينه گؤره ، جۆمله دن بونون قارشي ليغي
ني تاپمالي ييق. آمما عموميّتده 'بير
ايشين اوْلدوغوندان امين اوْلماق' دير. اؤرنك اۆچۆن:
حتما بيليرسن نه دئديم: سؤزلريمي آنلاديغيندان امينم يا امينم سؤزلريمي آنلاييب سان. "امين"
سؤزجۆگۆ عربجه بير سؤزجۆك دۆر . تۆرك دۆنياسيندا بو آنلامدا قبول اوْلدوغونا گؤره ،
بيزده بو شكيلده ايشلنمه سيني ياخشي گؤرۆلۆر.
7. "بلكه" : اۆستده كي جۆمله ده ، "شايد" آنلاميندا
دير. آيري يئرلرده بو شكيل لي جۆمله لرده گؤرسه نير: ائله دگيل بلكي بئله دير. تۆرك
دۆنياسيندا قبول اوْلونموش بير سؤزجۆك اوْلدوغونا گؤره ، بيزده بو سؤزجۆگۆ آرخايين
ليقلا ايشلده بيله ريك.
8.سوْن اوْلاراق ، "اگرچه
الف آمما ب" جۆمله ني بو شكيلده دئمك اوْلار: اليفه باخمياراق ب ، دۆزدي الف آمما ب ، اليف اوْلسام دا
ب ، اليفه رغما ب. اؤرنك اۆچۆن:
آجيقلي اوْلدوغوما باخمياراق ، يارديم ائله رم.
دۆزدي آجيق لييام، آمما يارديم ائله رم.
آجيقلي اوْلسام دا، يارديم ائله رم.
آجيقلي اوْلدوغوما رغما يارديم ائله رم.
"يارديم" سؤزجۆگۆنۆ
، "ياري" سؤزجۆگۆندن آلينديغيني دۆشۆنمه يين. "يارديم" بير شئيي
يارماق سؤزجۆگۆندن آلينيپ دي و الينده مالي يا زاماني يا هر نه يي بؤلۆپ و اوْبيري
انسان لارا محبت ايله پايلاشديغيني يئتيرير.
منجه بو سؤزجۆك "ياري" شكلينده، فارسجايا گئچيپ دير.


text:
البروج سورهسی
[مکهده نازل اولان بو سوره 22 آیهدیر]
رحمان و رحیم آللاهین آدیله
آند اولسون بورجلاری اولان گؤیه (1)
آند اولسون وعد ائدیلن گونه (2)
آند اولسون شهادت وئرنه و شهادت وئریلنه(3)
کی اُخدود اصحابی هلاک اولدولار (4)
یانغین سالان او آتش (5)
اونون اطرافیندا اوتورانلار (6)
مؤمنلرین باشلارینا گلنه تماشا ائدنلر (7)
و آنجاق اوستون و حمده لاییق اولان آللاها ایناندیقلاری اوچون، اونلاردان انتقام آلدیلار (8)
او معبود که گؤیلرین و یئرین مولکو اونوندور. الله هر زادا شاهیددیر (9)
گئرچکده مؤمن کیشیلر و مؤمنه قادینلارا شکنجه وئرنلر و سونرادا توبه ائتمیهنلر اوچون جهنم عذابی وار و یانار اود اونلاری گؤزلهییر (10)
سؤز یوخ کی ایمان گتیرنلر و صالح عمل صاحیبلری اوچون، آلتیندان سولار آخان جنت باغلاری واردیر، بو بؤیوک سعادتدیر (۱۱)
سؤز یوخ کی سنین ربینین جزاسی آغیردیر (۱۲)
سؤز یوخ که بیر دفعه یارادان بیر دفعه یئنیدن یاشاییشا قالخیزاندیر (13)
او چوخ باغیشلایاندیر و چوخ سئوندیر (14)
شانلی عرشین صاحبی دیر (15)
دیلهدیگینی ائدندیر (16)
سنه قوشونلارین خبری گلمهدیمی؟ (17)
فرعون و ثمود [قشونلارینین خبری] (18)
بلی کافیرلر اصلینده تکذیب ائدیرلر (19)
الله اونلاری هر یاندان احاطه ائتمیشدیر (20)
بلی، او قرآن مجیددیر (21)
لوح محفوظدادیر (22)


text:
«زنگان» کلمهسی هاردان گلیب؟
زنگان کلمهسی، زنگان شهری کیمی چوخ قدیمی بیر کلمهدیر. بو کلمه عرب دیلینده «زنجان» اولوبدور. اسلامدان قاباق بو کلمه و شهر واریمیش. «زنگان چایی» بو شهره منسوبدور، بلکهده زنگان بو چایا منسوبدور، آنجاق بو مسئله بیزه چوخ آیدین و آچیق دگیل. «آنندراج» کتابی اوّل دفعه، زنگان کلمهسینی «زندیگان/ زندیقان»کلمهسینه نسبت وئردی. بو نسبت اشتباه نظره گلیر. چون اولاً هم اسلامدان قاباق هم اسلام دان سورا دینسیزلره و ملحدلره و مانوی و مزدکیلره زندیق دئیرمیشلر. مثلاً؛ انوشیروان و زرتشتی موبدلری، قتل عام ائدن مزدکیلره «زندیق» دئییبلر. نظره گلیر زندیق کلمهسی (زند- پازند) کلمهلرینه هئچ ارتباطی یوخدور. ثانیاً آنندراجدان قاباق هئچ بیر منبع (اسلامی و غیر اسلامی) بئله بیر سؤزه یعنی زنگانلیلارین زندیق اولدوقلارینا اشاره ائتمهییبدیر. زند- پازند اهلی یعنی زرتشتی اولماغیدا صرفا زنگانا منحصر ائتمک اولماز. آنجاق بیز نه پهلوی دیلینده نه فارسی دیلینده زنگان کلمهسینی گؤرموروک و اونا مشابه و همریشه کلمهده تاپا بیلمیریک. بو کلمه بارهسینده آشاغیداکی نظرلری وئرمک اولار:
1- زنگان کلمهسی، گاوازنگ، زنگیل، زنگین، کلمهلریایله بیر عائلهدن اولا بیلر.
2- زنگین تورکوده (وارلی- محتشم) معناسیندادی
3- زنگانی بعضی کتابلاردا «شانجان»دا یازیبلار
4- بعضی نظرلر زنگانی «زاج- زنگ» مادهسینن مرتبط بیلیر و خمسهده اولان معدنلرین چوخلوغونو دوشونور
5- بعضی نظرلر زنگانی «سایان»،«سایین» کلمهسینن مرتبط بیلیر.
6- حمدا... مستوفینین «شهین» و اردشیر بابکان نظریهسینی بیر عده قاطعانه رد ائدیرلر. چون اوندان قاباق هئچ بیر منبعده زنگانی، شهین یازمییبلار. (باخین مهندس رامین سلطانی یازان «جستاری در تاریخ زنجان» کتابینا)
7- شهین بیر فارسیِ دری، کلمهسیدیر و ایرانین مرکز و غربینده اولان دیللره هئچ ارتباطی یوخدور. بلکه حمدالله مستوفی (سایین – سایان) کلمهلرینی شهین تصور ائدیبدیر.
8- سایین (صائین) و سایان کلمهلری تورکوده بؤیوک، محترم، محتشم و وارلی معناسیندادیر.
9- .....


text:
من ابدی لیگه فیکیرلشمیرم
یا اولام، یا اولمایام
و داها تعجب ائیله میرم حیاتا
مجهول زمانلارین دوستلارینا تشکر
اؤپسه لر ده منی تشکر
دورتمه له سه لر ده
یاشاماق چوخدا چتین دئییل سئوگیلی
اوچ بئش گون یاشاریق
بونسوز کی یانسیلایانلارا گیلئیله نک
یا کوسنلره اعتراض ائدیب ، سئونلری چپیکله یک
دایان بیر آلما وئریم آرادا گؤبَییمی کسن قابیله یه
آتاملا بازارلیغا گئدیم بایرام قاباغی
الیمی آتیم قار آلتیندان سویوندوروم سنی
آما آرخایین اول بدنینه باخمایاجاغام.
فقط کاپشئنیمی اؤرته جه یم اوستونه اوشومه سین هئچ بیر شئی
آخ خ دوندو یااارر
دوندو یارر
آ خ خ
من ابدی لیگه فیکیرلشمیرم
یا اوشاق یا قوجا
وازین چکمه یه جه یم تاریخین
سوسقون حافظه لره تشکر
فقط چؤزه جه یم تیکیشلرینی خاطره لرین
مات – مات باخسالاردا دوزَلیشیمه
نئچه یوز ایل چکیر گؤرسن اینسانلارین احتضاری بئش دقیقه ایچینده؟
قوی بیر آز سسلرین نیظامینا قولاق وئریم
اساساً گؤزلریمله دیلیمی دَییشمیشم
هیجانا دؤنور بوتون اَحشامیم
تانری پارچاجیقلارینی تاپسادا فیزیک عالیملری
حقوق علمی رعایت اولونمور سو آیقیرلاری اجتماع سیندا
من ابدی لیگه فیکیرلشمیرم
ناشیام ناشی
یالان دئیه بیلمه سم ده سکوت ائده بیللم کی ،
بعضاً!!!
نه فرقی؟
نه فرقی؟
وازین چکمک: تکرار ائتمک ( سانیرام محلی لغت اولا چون فقط قاراداغین بعضی ماحال لاریندا ائشیدمیشم)
برچسبها: ابدی لیک, قابیله, وازین چکمک, تانری پارچاجیقلاری سو آیقیری


text:
سال سوم شماره ی 96
قونسور افسانه لری (9)
قارا قوچ و نرگیز
قدیم زامانلارین بیرینده گون دُوغان آدیندا بیر کند وار ایمیش. بو یام یاشیل کندده بیر گؤزل قیز یاشاییرمیش نرگیز آدیندا. نرگیز آناسینی اَلدَن وئردیگینه گورا ننه لیگی ایله یاشاییرمیش. نرگیز، ننه لیگی نین اَمرینه اساسن هم چوبانلیق ائدیرمیش همده ائو ائشیگین ایشلرینه یئتیشیرمیش. ننه لیک نرگیزله چوخ انصافسیز کئچینیب اُونون باشینا اُولمازین زولوم سیتَمین گتیریردی. اُو بیر طرفدن نرگیزین گؤزَل لیگینه قیسقانیب حسادت ائدیردی باشقا بیر طرفدنده چوبانلیغا گئدنده نرگیزه یئییب ایچمَک وئرمیردی. دئمَک نئچه گوندن بیر خالا خَتیرین قالماسین دییه نرگیزه بیر پارا کوت فطیر وئریرمیش. اُُودا آرپا چؤرَگی نین کوتو. نه یئمَک اُولورموش و نه ده یئمَسه ایمیش ساغ سالامات قالا بیلیرمیش.
قیز بو آز یئییب ایچمَک له، گونلرینی بیر تَهَر کئچریب گونو گوندن آریقلاییرمیش. گونلرین بیر گونوننده قیز مال دآواری اُوتاردیقی حالدا آجلیقدان حال با حال اُولوب باشلاییر آغلاماغا. قُویون سوروسونون ایچینده قارا بیر قُوچ وار ایمیش. قارا قُوچ قیزین آغلاماغینی گؤردوکده اُونا یاخینلاشیب دئییر: نییه آغلاییرسان می؟ قیز دئییر: آنام ایچون آغلاییرام. او دونیادن گئتمه سه ایدی ایندی ایسه من ننه لیک اَلینده دَییردیم. آخی ننه م همیشه منه یاخچی خُورَک لر بیشیریب دادلی یئمَک لر وئریردی. آنام اؤلندن بو گونه دَک من آجام بیر شئی اُولسون دییه یئمه میشَم.
قارا قُوچ دئییر: منیم بوینوزلاریم اُویناقدیر. منیم ساغ بوینوزومو توتوب قاباغا حرکت وئر و اُونو یانیندا ساخلا. قیز قوچ دییه ن کیمین ائله ییر و عجایب قرایب بیر ماجرا گؤرور. قیز گؤرور اوردا رنگ به رنگ اَلوان یئمَک لر دوزولوبدیر.
قوچ دئییر: نرگیز خانیم بو غَذالار سن ایچون دیر. هر نَقَدر ایسته ییرسن سه اُو قدر ییه بیلرسن. قیز قوچ دییه ن کیمین ائدیب ایسته دیگی غذالاری یئئیب سونرا قوچدان تشککور ائدیر. بیر آز کئچیر، قیز سوسوزلاییر و گئدیب قوچون یانینا دئییر: من سوسوزلامیشام. قارا قوچ دئییر: منیم سُول بوینوزومو توتوب قاباغا حرکت وئر و اُونو یانیندا ساخلا. قیز قوچ دییه ن کیمین ائله ییب گؤرور بوردا رنگ به رنگ الوان ایچگی لر واردیر. قیز ایچگی لردن ایچیب سونرا قوچدان تشککور ائدیر.
اُو گوندن بَری قیز قارا قوچون سایه سینده نه تَک لیک حیس ائدیردی، نه آجلیق و نه سوسوزلوق. دئمَک رنگ به رنگ الوان غذالاردان یئییب ایچیردی و گونو گوندن جانا گلیب گؤزل لَشیردی. قیز ائله گؤزل اُولموش ایدی کی گؤرَن دئییردی: آللاه ساخلاسین بخته ور ائله بیل سو سوناسی دیر.
نرگیز ننه لیک وئردیگی پارا کوت چؤرَگه دای پاپای اُولموردو. ننه لیک نرگیزین بو ایشلرینه شوبهه لَنیب ایشین دالینی توتور کی گؤرسون وضعیت نه دیر. ننه لیک گیزیلینجه سینه قیزی گودوب ماجرانی باشا دوشور. و بیلیر کی قیز قاراقوچون بوینوزلاری نین آلتیندا کی یئییب ایچمَک دن بهره لَنیر. ننه لیک گئدیب قارا قوچا دئییر: منه ده یئییب ایچمَک وئر. آنجاق قارا قوچ ننه لیگین ایسته گینی قبول ائتمه ییر. ننه لیک قارا قوچون بو ایشلریندن ناراحات اُولوب اؤز اؤزونه دئییر: بو قارا قوچ نییه بو قدر بو قیزلا مهربان دیر بیر حالدا کی منه اهمیت وئرمیر.
ننه لیک بو ایشلردن عصبی لشیب فیکیره دوشور تا قارا قوچی بیر تَهَر آرادان آپارسین. بئله لیک له گئدیر حکیمین یانینا و اُونا اُولاجاغی دئییب حکیمدن ایستئییر: هر نه تَهَر دیر سه بیر جور ائله سین تا قارا قوچ آرادان گئتسین.
حکیم ننه لیگه دئییر: سن بیر اُویون اُویناییب دئمه لیسن کی ائوین پیلله سیندَن دوشوب سن. پیلله دن دوشمَک باهاناسینا اؤزوی یالاندان ناخوشلوغا ویر. من سنی موعالیجه ائدنده، دئییم کی بو خانیمین سوموک لری سینیب دیر توختاماق ایچون گرک قارا بیر قوچون اَتیندَن یئییب اُونون دَریسینده یاتا تا تئز ساغالا. بئله اُولاندا طبیعی دیرکی اَرین بو ایشه راضی اُولوب قارا قوچو کَسیب دئدیگیم کیمین سنین اختیاریندا قویمالیدیر.
ننه لیک، حکیم دئدیگی دستوری یئرینه یئتیریر. و اؤزونو پیلله دن آتیب اُو باهانا ایله ناخوشلاییر. حکیم اونو گلیب موعالیجه ائله ییب دئییر: بو خانیم گرک قارا قوچون اَتیندن یئیب اُونون دریسینده یاتا تا تئز ساغالا. ننه لیگین، اَری دئییر: بو چتین بیر ایش دَگیل. حکیم بَی، یاخچی یادیما دوشدو سورونون ایچینده بیر دَنه قارا قوچ واردیر. بئله دیرسه اُونو تئز کسمه لییک.
نرگیز ننه لیگین حیله سینی آنلاییب تئز گئدیر قوچون یانینا، اُونا نه اُولدوغونو دئییر. قارا قوچ قیزا دئییر: سن اصلا و اَبدا نیگران اُولما گینَن. منی کسمَگه آپاراندا سنین بیر اَلینده بیر کاسا کول اُو بیریسی اَلینده بیر کاسا دوز اُولسون. اُونلار منیم باشیمیا پیچاق قُویوب کَسه نده سن ایسه کول و دوزی اُونلارین گؤزونه سَپیب تئز منیم کورَیمه مینَرسن.
قوچو گتیریرلر. قیزین آتاسی حاضیرلاشیر قوچون قیچلارینی باغلاسین. قارا قوچ غورورلا قصابین پیچاغینا باخیر. قیز مَلیل موشگول ایچینی چَکیب آغلاییر و قُورقا کیمین گؤزلریندن یاش تؤکولور. قصاب پیچاغی قارا قوچون بوغازینا قویاندا قیز گیزلَتدیگی کول له دوزی اُونلارین گؤزلرینه سَپیر. قارا قوچ سورعتله یئریندن دورور قیز تئز قوچون کورَینه مینیر. قوچی کَسَنلر تا گؤزلرینی دوز و کولدن تمیزلَسین لر قارا قوچلا قیز بیر گؤز قیرپیمیندا آرادان چیخیرلار. اُونلار اُوقدر گئدیرلر کی گون دوغان لیلارین اَللری اُونلارا یئتیشمیر. گون باتان چاغی قارا قوچ تؤشگون دَرمَگ ایچون بیر بولاغین قیراغیندا دایانیب قیزا دئییر: بوردا بیر آز ایستیراحت ائتمه لییک. قیز بولاغین اطرافینا باخیر گؤرور، هه ائله بورا دُوغوردان ایستیراحت یئری دیر. نییه کی بوغلاین چئوره لری باغ باغات و یام یاشیل لیق دیر.
قارا قوچ قیزا دئییر: بوندان سونرا سن بوردا ایستیراحت ائتمه لی سن من ایسه گئدیب اُوتلاییب سن ایچون رنگ به رنگ الوان یئییب ایچمَک لر گتیرمه لییه م. هر آن بیر خطر و یا قورخو حیس ائتدین اُو آن بو اوزون آغاجین باشینا چیخیب اوردا گیزلَنرسن. گونلر، هفته لر، آی لار، ایل لر بو سایاق کئچیر. قارا قوچ گونده گئدیب اُوتلاییر و بوینوزلاری نین آلتیندا قیزا یئییب ایچمَک گتیریردی. اُونلار شن لیکده یئییب ایچیردیلر.
گونلرین بیر گونو بیر شاه زاده قوشون لئشگری ایله اُووا چیخیر. اُوو قورتاراندان سونرا شاه زاده آتینی سووارماق ایچون بیر بولاغ گزیر. بیردن بیره گؤزو بو بولاغا ساتاشیر. شاه زاده بولاغا طرف گئدنده قیز قورخوب سورعتله آغاجین باشینا چیخیر. تا بیر کیمسه اُونو گؤروب اذیت ائتمه سین. شاه زاده بولاغین باشینا یئتیشه نده آت هورکوب سو ایچمه ییر. شاه زاده آتین هورکمه سینده شوبهه لَنیب تئز اُویان بویانا باخیر بلکه بیر کیمسه نی گؤره آمما هئچ بیر کیمسه نی گؤره بیلمه ییر. اَگیلیب بولاغین ایچینه باخیر. گؤرور بولاغین سویونون ایچینده گؤزَل بیر قیزین عکسی دوشوب دیر. باشینی قالخیزیب قیزی آغاجین باشیندا گؤرور. شاه زاده قیزی گؤرن آندا اُونون گؤزَل لیگینه والئح اُولوب اُونا عاشیق اُولور.
شاه زاده قیزدان سُوروشور: گؤزل قیز سن کیم سن؟ آغاجین باشیندا نه ایش گؤرورسن؟ نییه آغاجین باشینا چیخیبسان؟ و.... قیز دئییر: سیزه جاواب وئره بیلمه رَم. شاه زاده علتینی سُوروشور. قیز دئییر: چون منیم بؤیوگوم منه دئییب دیر کی مندن ایجازه سیز بیر کیمسه ایله دینیب دانیشما.
شاه زاده سُوروشور: بؤیوگون کیم دیر.
قیز دئییر: قارا قوچ.
شاه زاده دئییر: بو مگر اُولاندیر کی بیر آدامین بؤیوگو قارا قوچ اُولسون؟
قیز دئییر: هه اُولاندیر.
شاه زاده قیزدان ایسته ییر ماجرانی اون ایچون اوّلدن آخیرادَک دئسین. قیز قبول ائتمه ییر. شاه زاده اُوقدر ایصرار ائدیر کی آخیردا قیز اُولانین هامیسینی پادیشاها دئییر. آنجاق شاه زاده قیزین دئدیگینه اینانماییر. شاه زاده بولاغ باشیندا قیزا ائلچی چیخیب اُونونلا ائولَنمَک ایسته ییر. و اُونا دئییر کی: منیمله ائولَنسن من ایسه سنی خوشبخت ائده رَم. چون من بو اؤلکه نین شاه زاده سی ام. منیم چوخلو مال دارایتیم وار دیر.
قیز دئییر: دئدیم کی منیم ایجازه م یوخدی سنله دانیشام نئچه اُولا بیلر کی سنینله ائولَنیم. بو اُولان دگیل.
شاه زداه دئییر: سنه دئدیم کی بو مگر اُولاندیر بیر آدامین بؤیوگو قارا قوچ اُولسون؟ اُولا بیلر اینسان آغیل اختیارینی قارا قوچا وئرسین. قیز گَل منیمله ائولن، آغیللی اُول. یاشایشوین فیکیرینده اُول.
شاه زاده هر نقدر ایصرار ائدیر قیز قبول ائتمه ییب دئییر: گرَک صبر ائدَک تا قارا قوچ قاییدسین. شاه زاده قیز دئدیگینه اینانمیر. نیهایت شاه زاده قوشون لشگرینه دستور وئریر آغاج کَسیل سین. آغاج کسیلیر قیز شاه زاده نین امر ایله قصره آپاریلیر. شاه زاده بؤیوک بیر تُوی توتاراق قیزلا ائولَنیر. تُوی شن لیگ اُولاندا قیز هر نقدر شاه زاده یه ایصرار ائدیر: قُوی قارا قوچ گلسین سونرا تُوی باشا چاتسین آنجاق شاه زاده قبول ائتمه ییر.
قارا قوچ اُوتلاقدان قاییداندان سونرا بولاغین کنارینا یئتیشیب وضعیتی گؤرجَک چوخ نیگران اُولور. هر نقدر گَزیر قیزدان هئچ بیر اثر علامت گؤزه دَیمیر. قارا قوچ آغاجا اوز توتوب دئییر: هئچ اُولماسا سن دئگینن نه اُولوبدیر. آغاجدان بیر جاواب گلمه ییر چونکی آغاج کسیلجَک ائله اُو آن اؤلوب میش. قارا قوچ نیگران حالدا قیزین اَیاق ایی ایله دالیسیجا گئدیب گون باتان چاغی شاه زاده نین قصرینه یئتیشیر. صبر ائله ییر تا شافاق قارالسین. شافاق قارالدیقدا قصرین یئددی لایدان اُولان پُولاد قاپیلاری باغلانیر.
قارا قوچ وار یوخ گوجونو توپلاییب پولاد قاپیلارا هوجوم ائدیر. گئجه یارینی کئچَنَدک آلتی پُولاد قاپینی سیندیریب قاراووللاری اؤلدورور. همان گئجه قیز شاه زاده دن ایستئییر کی قصردن ائشیگه چیخماغ ایچون اُونا بیر لحظه ایجازه وئرسین. بلکه اُو بیر لحظه ده قارا قوچو گؤره بیلدی. اون ایچون قیز شاه زاده یه دئییر: اؤره گیمه قُویولوبدیر کی بو گون قارا قوچ گلَجَک دیر. شاه زاده قیزین بو سؤزلرینی قولاغ آردینا ویریب قیزا دئییر: نرگیز خانیم سنین سؤزلرین خیالدان باشقا بیر شئی اُولا بیلمیز.
قارا قوچ آلتی پُولاد قایپلاری سیندیرماق ایچون چوخلو یارالانیر. بو یارالارا باخمیاراق قارا قوچ یئددینجی پُولاد قاپینیدا سیندیریب شاه زاده نین قصرینه گیریر. قارا قوچون یارالاری داها دَرین لشمیش ایدی. چَتین ائلیه بیلیردی دؤرد اَیاغی نین اوستونده دایانسین. آز قالیردی یخیلیب هوشدان گئتسین. قوچون بیر آددیم آتماغا جانی قالمامیش ایدی. ائله اُو آندا قوچ بیردن بیره یئره سَرَلیب یئره نئچه دفعه بع بع دئییب حالدان گئتدی. قیز قارا قوچون سَسینی ائشیدجَک شاه زاده دن ایجازه سیز ائشیگه چیخدی گؤرسین نه واردیر. قیز ائشیکده قارا قوچو گؤرجَک گؤزو ایشقلاندی. تئز قاچدی قارا قوچون یانینا. آنجاق قارا قوچ چوخدان ایدی اؤلموشدو. قیز قارا قوچون اؤلمه سینی گؤرجَک بیر نعره ویریب تانریا جان باغیشلادی و اُودا قوچون کناریندا اؤلدو.
شاه زاده بو وضعیتی گؤروب ناراحات اؤلدو. اُو اؤز اؤزونه فیکیرلشیب دئییردی: نییه من نرگیزین سؤزونه باخمادیم. من ایندی ایسه اؤلَنه دک اؤزمو باغیشلامییاجییام. شاه زاده بیر آز دونوخا گئدیب اُودا نرگیز کیمین بیر نعره چَکدی یئر گؤگ لرزیه گلدی. سونرا شاه زاده اؤز سئوگلیسی نرگیزه قُوشولوب دار دونیادن گؤز یومدو.
مهندس رحیم حاجی زاده


text:
و دون گؤردوم سنی ائهمالجا
نوحون گمی سینده ایدین و امیشدیریردین بالالارینی طومه نینه ایله
گؤزلریمه باخینجا اینجیدین
و" من دنیزه دؤنمک ایسته دیم
ماوی آیناسیندا سولارین بوی وئریب گؤرونمک ایسته دیم"
سو سیچانی اولدوم بیر آز تورپاق ائودیردیم دنیزین تورتاسیندان
اوچدوم گونش اؤلکه سینه ماوی قانادیملا
ایلیشدیم گئجه نین قارانلیغیندا تقصیره
و بیردن بیره :
بو گون سنی گؤردوم
اوتورموشدون نوحون گمی سینده
و امیشدیریردین بوتون کدرلرینی،اثرلرینی
بیر باسدین سود گلدی، ایکی باسدین قان گلدی، و اوچ باستیغیندا :
قیزاردی گؤزلرین
دنیزین اورتاسیندا قیزاردی گؤزلرین
اود دادی وئردی سولار
دنیزه دؤنمک ایسته دیم
آل قان آیناسیندا سولارین غسل آلیب یایینماق ایسته دیم
ایستی له دیم ، دؤور ائیله دیم دونیانی بیر آندا
مله شدی ایلانلار
اوغولدو آینالار
و صاباح سنی گؤردوم
اوتورموشدون نوحون گمی سینده-قورو یئرده-
قوجا روحونو امیشدیریردین
بیر آز آغلاییردین ماوی دنیزی
بیر آز قیزاریردی گؤی
و آیریلیردی اینسانلا اینسان
صاباح سنی دوننده گؤردوم
ملول-ملول یاخاندایدی الین
هاوا قیزیشمیشدی
بویلانیردین مجهول صاباح لارا
و سویونوردون بوتون پالتارلارینی
دنیزه دؤنمک ایسته یردین
برچسبها: ماوی آینا, طمانینه, نوحون گمیسی, بالا, سو سیچانی


text:
چوخ قدیم زامانلاردا دؤرد باجی واردی. بؤيويونون آدی قیش، کیچیکلرینین ایسه باهار، ياي، پايیز ایدی. اونلار گؤيده ياشايیردیلار. باجیلاردان ان عاغیللیسی و مودریکی قیش ایدی. باهار چوخ شن، ياي چوخ گؤزل، پايیز ایسه چوخ قمگین ایدی.
بیر گون باجیلار کؤچری قوشلاردان اؤيرهنیرلر کی، يئر رنگسیز و چوخ ماراقسیزدیر. اونلار باجاریقلارینی گؤسترمک اوچون قرارا آلیرلار يئری رنگلهسینلر. بونون اوچون چوخلو رنگ و کیست گؤتورورلر. قیش سئهرلی کیتابینی آچیب سئهر اوخويور. . . .
اۆچ دوْست – گۆللو، آنار، جۆمشود ائيواندا دینمزجه اوْتورموشدولار. نیيه دینمزجه اوْتورموشدولار؟ چۆنکی شکیل چکیردیلر. ائو، حيط، منظره شکلی. اولجهدن شرطلشمیشدیلر ده… باخاق گؤرک کیمین چکدیگی رسم داها قشنگ اوْلاجاق؟! گۆللو ایله آنار کارانداشلارینی گؤتوروب ایشه باشلادیلار. جۆمشود ایسه اوْنلاردان آرالی اوْتوروب چکمهيه باشلادی. اۇشاقلار شکیللرینی چکیب قۇرتاراندان سوْنرا اوْنو دیوارا ياپیشدیردیلار. جۆمشود اوْ بیریلرینین چکدیکلری رسملری لاغا قوْيدو:
- هئچ بئله ده شکیل اوْلار؟ گۆللو اینجیدی:
- نیيه اوْلمور؟ جۆمشود هر ایکی رسمده ائولرین دامینی گؤستردی:
- باخین، بۇنلار سهودی.


text:
بهانه سیز
گئتمک ایستییرسن بهانه سیز گئت
اویاتما مورگوللو خاطره لری
سسین همین سس دیر باخیشین اوگی
گئدیرسن سسینده یاد اولسون باری
یوللار تک دوشنیم آیاقلارینا
سنه یالواریم می؟ بو ممکن دئیل
قویمارام قلبیم تک وقاریم سینا
آلچالیب یاشاماق عمر و گون دئیل
دئمیرم سن اوجا بیر داغسان اییل
دئمیرم علاجیم قالیبدیر سنه
نه سنده محبت قارا پول دئیل
نه من دیلنچیم ال آچیم سنه
گئتمک ایستییرسن او یول اودا سن
بیر جوت گوز باخاجاق دالینجا آنجاق
گئتدین می ؟بیر داها دونمک ایسته سن
تیکانلی یاستیغا دونه جک یئرین
گئتمک ایستیرسن نه دانیش نه دین
یوخ اول اوزاخلار تک دوماندا چنده
نه ییمی سئومیشدین دیه بیلمه دین
ایندیسه یوز عیب گورورسن منده
.: Weblog Themes By Pichak :.


text:
اورمیهلی معمار حنیفه
پئشهلری ایله تانینان اورمیهلیلر
معمار حنیفه
یازار: حسین واحدی
معمارلیق آدی ایله آد چیخاردان رحمتلیک حنیفه امیری 1307/09/03 ده تبریزده دونیایا گؤز آچسادا گنج چاغلاریندا اورمویا کؤچوب بو شهرده چالیشماغا باشلاییبدیر. دایانمادان چالیشان حنیفه عؤمرونون اوشاقلیق چاغلاریندا اوروسون ایشغالیندا تجروبه ائتمیشدیر. اؤزونون اوشاقلارینا سؤیلهدیگینه گؤره روسلار ایران آذربایجانینا قوشون چکدیکلری زامان, حنیفه آدینی چتینلیک چکرک قانیفه سسلهیرمیشلر. اونون اتاسی قیشین سویوغوندا کولکده اؤلندن سونرا باجی-قارداشلاری ساخلاماق ایسه بونلا بؤیوک قارداشینین بویونونا دوشر.
حنیفه, اورمویا گلدیکدن سونرا، چکدیگی زحمتلردن نتیجه آلاراق آدلی-سانلی معمار اولوب مالی دورومو ایسه یاخشیلاشیر. اؤز ایشچیلرینه زامانیندان آرتیق حاق وئرن حنیفه، بوتون ایشچیلرین اورهیینی اله گتیریر.
ایشچیلره خدمت ائتمهنین یانیندا, چوخ واختلار, اؤزللیکله, بایرام قاباغیندا اولان گونلر، یوخسول اینسانلارین الیندن توتماق همیشه اونون ایشی ایدی. دئمک اولار رحمتلیگین قاپیسیندان هئچ کیم, الی بوش قاییتمازدی.
معمار
حنیفه، اورمو شهرینده بیر چوخ قهدر تیکینتیلرین معماری اولموشدور. اونلاردان
ایندیکی تختی استادیومونون سالونو، عزیز عیدی مدرسهسی، مختلف مسجدلر و... . او سونرالار
قوشچو شهرینده ایکی واحید, 72 کیلاسلی
مدرسهنینی معمارلیغین اله آلیر. او مدرسهلری توتان ایل، ایسلامی انقلاب
اولوب, ایکی- اوچ ایل او پروژه یاتیب قالیر. 1361 ده نئچه ایل بوندان قاباقکی
مقاوله (قرارداد) ایله مدرسهلهرین ایشین یئنیدن باشلاییر. انقلابدان قاباق
مدرسهلرین یئرینه تؤکدویو مصالحین هامیسی یوخ اولموشدو. بو اوزان وئردیگی سؤزو
توتاراق ائوین, باغین و ماشینین ساتیب او پروژهنی باشا چاتدیریب دؤولته تحویل
وئریر. آنجاق او پروژه اونو دالا سالیب عؤمرونون سونونادک جبران ائده بیلمهییر.
معمار حنیفهدن بئله بیر خاطیره ذهنلرده یادیگار قالیبدیر:
"گونلرین بیرینده, حنیفه معمار ایله ایشیچیلری, ایشدن چیخیب اورمو قهوهخانالارینین بیرینه گئدرلر. چایلاری ایچر-ایچمز, عسگر نجار آدلی بیریسی توکاندان ایچری گیرر, اوراداکیلارین بیری تئز آیاغا دوروب عسگر نجار گلدی دئیه هامیدان دعوت ائدر اونا زور سایغیسی قویوب, آیاغا قالخسینلار, اورادا اولان هرکیمسه اونون قورخوسوندان آیاغا قالخار, حنیفه اؤزو اوتورسادا ایشچیلر آیاغا قالخماق ایستهینده حنیفه قارشی چیخیب دئیهر:
- سیزه کیمسه بیر سؤز دئیه بیلمز, یئرینیزده اوتورون.
ایشچیلر یئرلرینده اوتورار. لاتلیق ائدن, عسگر نجار ایچهری کئچر اورادا یالنیز حنیفه معمار گیل اوتوران یئری اوتورموش گؤرر. قاباغا کئچیب دئیر:
- اولان ائلهبیل بیلمیسیز کیم گلیب؟ ... آیاغا قالخین... منه دئیرلر عسگر نجار...
حنیفه ایسه جاوابدا دئیر:
- سن هرکیمسن اؤزونهسن... بیز زور ایله کیمسهنین آیاغینا قالخماریق...
اورادا بونلارین سؤزو ووروشماغا چکر, قهوهخانادان ائشیکده حنیفه معمار عسگری ووراراق, آرخا سالار, عسگر نجار ایسه آبیرسیز اولوب نوچهلری ایله بیرگه اورادان قاچارلار.
نئچه گون بو اولایدان سونرا یئنه حنیفه گیل قهوهخانایا گلیب دینجهلیب چای ایچهنده, قهوهچی حنیفهنین یانینا گلیب بیری اونونلا ائشیکده گؤروشمک ایستهییر, دئیهر. حنیفه تک باشینا ائشیگه چیخیب بیر یاشلی کیشی ایله قارشیلاشار.
- حنیفه بهی سیزسینیز؟
- اؤزومم بویورون...
- عسگر نجاری سیز ووروبسونوزمو؟
- بلی... نئجه؟
بلی سؤزونو ائشیدن کیشی, حنیفهنی باغرینا باساراق دئیهر:
- آی سنین قادانی آلیم, من عسگر نجارین آتاسییام... او قانمازا دفعهلرله دئمیشدیم بیری بیرگون سنین بورونونو اوواجاق. اوگون من او آداما کت-شالوار آلاجاغام. نه قهدر دئیردیم ال چک خالقی آزار-اذیت ائتمهدن سؤزه قولاق وئرمزدی, و بوگون او آدام سن اولدون. عسگر, داها دوغروسو آدام اولوب و قاییدیب ایش-گوجونه!
حنیفه ایسه بیرآز دانیشاندان سونرا کیشینینی تکلیفینی قبول ائتمهییب, اورادا ساغوللاشارلار."
رحمتلیک
حنیفه امیری, سونونودا 1371 ده, بیر ایل اؤزوندن اؤنجه دونیاسین دهییشن خانیمی "فرخنده
غفارزاده"نین یوخلوغونا دؤزه بیلمهییب اودا دونیاسین دیشییب ابدی یاشاما آیاق
قویار. اونون مزاری ایندی ایسه اورمونون رضوان باغیندادیر.
***
قایناق:
- سطیرلری یازان, حنیفهنین نوهسی اولاراق بونلاری یاخیندان ائشیدیب, اوشاقلیق واختی ایسه گؤرموشم.
- حنیفه رحمتلیگین بیر نئچه ایشچیسی
- رحمتلیگین اوغلوللاری و یاخینلاری


text:
گون گلهجک من اؤلنده چوخ دوداقلار بوزولهجک
حاییف دئیه گؤز یاشلاری یاناقلاردان سوزولهجک
قاتار – قاتار میصراعلاریم دوداقلاردا دوزولهجک
آیریلیغیم چوخ اورهیی چالین _ چارپاز داغلایاجاق
بس سنه کیم آغلایاجاق؟ . . .
ایتدی باتدی های هارای لار ایچینده
اولدوزلاری بیربیر سایا بیلمه دیم
گؤزوم قالدی سنده , سای لار ایچینده
دردیم داشدی , بیلنمه دین گئج اولدو
قان یاشیمی سیلنمه دین گئج اولدو
گونلر اؤتدو گلنمه دین گئج اولدو
کوله دؤندوم ایللر آی لار ایچینده
یالان سؤزدور گله جکسن ...نه بیلیم؟
یاشاییش دان نه جور گئری چکیلیم
ناغیل لارا بنزیر منیم نیسگیلیم
سارای لار بوغولور چای لار ایچینده
کؤنلوم گئدیب دالغالارا قاریشیر
کولک لرین گؤیلون آلیر باریشیر
ایلدیریملار کؤنلوم ایچره یاریشیر
ناله لریم یانیر وای لار ایچینده
نئجه داغین ذیروه سینی قار آلار
اوره گیمی غم باسدیقجا قارالار
سوسدوروب دو یاشیللاری قارالار
آرزی گولوم دونار یای لار ایچینده
بیرگون گلسَن, باهارلاردان بار گتیر
قوشمالاری اوخشاماغا تار گتیر
آلما گتیر هئیوا گتیر نار گتیر
قویما پاییم قالسین پای لار ایچینده
شاعر : شبنم فرضی زاده


text:
علی محمد خلفی زنگیر-گئرمی
دویغو دونیاسیندا بوتون گؤزللیکلر باهار و یاز دونیاسیندا آرانیب آختاریلیر، عؤمروموزون خوش چاغلارینی اونون یازی دئیه خاطیرلاییریق، بولبول سئودیگی آل- الوان گوللری یازدا آرزیلاییر. بئله آنلاردا هئچ قیشدان سؤز گئتمیر.
نییه قیشدان دا سؤز گئدیر، آمما بوتون ظلمو، دهشتی، قارانلیغی و خوشا گلمز دوروملاری وصف ائتمک ایستهینده قیشلا یاناشی گتیریریک.
بوتون بونلارا باخمایاراق، موغانیمیزدا او بیری فصیللر کیمی قیشین دا اؤزونه اؤزگو گؤزللیگی و آدلی- سانلی چاغلاری و گونلری واردیر. عمومیتله گؤزل ادبیات و فولکلوروموزون چوخونو دا دئمسک بیر قیسمی بو فصلین شرایطی اوجباتیندان گونلرینی ائوده و اوجاق قیراغیندا کئچیرمهلی اولان آتا-بابالاریمیز و آنا-باجیلاریمیزین اوزون صحبتیندن یارانیبدیر. ایندی ده مدرن (Modern) حیاتین الینه یاخا وئرمهین یوردداشلاریمیز قیشین قارلی و شاختالی گئجه-گونوزونده اوجاق قیراغیندا اوتوراراق ناغیل، تاپماجا، یاهالتماجا، چئشیدلی اویونلار و ... دئیهرک قیشین آجی شاختاسینی شیرینلهدیرلر.
قیشین هئچ آد قویولمامیش گونلری یوخدور. او بیری فصیللر کیمی قیشین چیلله (دی)، دوندوران (بهمن) و بایرام آیی (اسفند) آدلی اوچ آیی واردیر. آی بؤلوموندن باشقا، قیشین آیری بؤلوملری ده واردیر. ایلک 40 گونونه «بؤیوک چیله» دئییرلر. منجه پاییزین سون گونونون آخشامی، قیشین بیرینجی آیینین و بؤیوک چیللهنین آدییلا باغلی «چیلله گئجهسی» آدلانیر.
:: برچسبها:
علی محمد خلفی,
گئرمی,
گرمی


text:
ستوکهولم
ستوکهولم ایسوئچ کراللیغینین پایتاختی. مئلارئن گولونون شرق ساهیلینده یئرلشیر. اهالیسی ۸۰۰ ۰۰۰-ه یاخیندیر. ۶.۵۱۹ کوادرات کیلومئتر ارازیسی اولان مئتروپولییا ارازیسیندهایسه اهالینین سایی ۲ میلیون نفردیر. ۲۰۰۹-جو ایلین ستاتیستیکاسینا گوره، ایسوئچ اهالیسینین ۲۲ فایزی ستوکهولم مئتروپولییاسیندا یاشاییر.
کرالین ایقامتگاهی، بینالخالق آرلاندا آئروپورتو، هوکومت بیناسی و ریکسداق بو شهرده یئرلشیر. ۲۰۰۸-جی ایلده ۱.۱ میلیون توریستین زیارت ائتدیگی ستوکهولم ائسکاندیناوییادا ۲-جی ان چوخ توریست قبول ائدن شهر اولموشدور (۱-جی یئرده کوپئنهاگئن). بعضن ستوکهولمو «شیمالین وئنئسییاسی» آدلاندیریرلار.
Bu məqalənin azərbaycan dili əlifbasının latın qrafikası ilə qarşılığı vardır. Bax: Stokholm


text:
ساری ساچلی گونش، گؤیه
دیرماشمیش داغلارین آرخاسیندا، خوروزون بانلاماسینی گؤزلهییردی. آخشامدان، بوغدا
تارلاسیندا اولان یالنیز گونهباخان ایسه قارا دنهلرینی گونشین باتان یئرینه
توتوب، گونشی گؤرمك اومیدی ایله یوخلامیشدی.
بیر آزدان، خوروز، سسینی
باشینا آتدی. كند ائولرینین چیراقلاری بیر-بیر ایشیقلاندی. گونش گؤزلهدییی آنی
گؤرونجه دوغماغا باشلادی. گونهباخان، سئوینجك اولوب، اویاندی. سئودییی گونشی
بیرداها گؤره بیلهجهیینه چیچهیی چارتلادی...
آرتیق، گونش گؤی اوزونده،
هر یانی باخیشی آلتینا آلمیشدی. گونهباخان، گونش بونون اوچون گلیبدیر دئیه،
اوزون اوندان چئویرمیردی. او، اوچوب گونشین یانینا گئتمك آرزوسوندایدی.
یاواش-یاواش آخشام گلیب
چاتیردی. گونش یئره سردییی ساچلارینی داراییب، هؤرمهیه باشلامیشدی. گونهباخان
ایسه گونشین گئتمهسیندن اوزولوردو. او، بیلیردی بیرآزدان گونش باتیداكی اوجا
داغین آرخاسینا گئدیب یوخ اولاجاقدیر...
گونش، گئتدی! آنجاق هئچ
بیلمهدی گونهباخاننین آدیدا اونون آدیندان آلینیبدیر. او هئچ بیلمهدی، گونهباخان
بوتون یاشاییشیندا اونون سئوگیسی ایله یاشادی!
یازان: حسین واحدی
برچسبها: چئرچه ی


text:
بیر آتاییق بیر بالاییق بیر ائلیک
آیری دوشوب بیربیریندن ائلیمیز
بیر اویماقیق بیر قایناقیق بیر دیلیک
بولونموشوک پارچالانان چای کیمین
اینجلمیشیک هلال کیمین آی کیمین
دوغرانمیشیق قربانداکی پای کیمین
ازیلسکده اینان منه اولمریک
دویوش گونی ارن کیمین ار اوللوق
مخنث یوخ کیشی کیمین نر اوللوق
بیر گون گلر ینه قارداش بیر اوللوق
بیرلشنده آیری سئچگی بیلمریک
(ائلچی بئی)ین پایی قالیب گوزونده
شیرینلیکدن بالی واردی سوزونده
شاعیر داریوش بیر دنیاسان اوزونده
ساغول لاشیب من گئدیرم هله لیک
بیر قارداشیق بیر باجییق بیر ائلیک
قانی قانیمنان اتی اتیمنن اولان داریوش بئی بهرامی قاشقایلی تورک قارداشیما اتحاف یازدیم
بوقوشما جاوابینی وگرگرلی اراز جاوابینی ائلچی بی
وبلاگیندا اوخی یینگ.
موضوعات مرتبط: شعرديگران
برچسبها: عزیزائلچی بئی لطفیندان چوخ تشکرائدیرم


text:
آتام دٍییردی کی...
من بیر عؤمور بویو یاشادیم سنی
سئوگی نین ایستیسی اوتدو جانیما
گؤزلرین حیاتین یولو ایدی منه
گؤزلرین صداقت قاتدی قانیما
وصالین چئوریلیب آیریلیق اولار
بو فیکیردن قورخوب گؤزوم دولوردو
من بیر وولکان ایدیم جوشوردوم هر آن
هر بیر جوشدوغومدا شعیر اولوردو
آتام دئییردی کی سئوگی اؤلومدور
غربته سالیردیم سؤزون او زامان
او گون آنلادیم کی نه دئییردی او
او گونده من اؤلدوم دیریلدیم هر آن
منیم منلیگیمده قالماییب داها
من بوتون سن اولدوم سن اولدوم سنه
تپه دن دیرناغا آلاولانیرام
تپه دن دیرناغا دَنیز اول منه
سئوگی یه بیر معنا آراییب تاپدیم
سن یاشیل سئوگی یه آن گؤزل معنا
دونیا سنله بیرله شنده جنّت دیر
سن اولماسان نه یه بنز ه ر بو دونیا!؟
قورخورام شَهَردن، تیتره ییر اورک
آیی بورویوبدو قارا بیر بولوت
باخیرام آشاغی قاچیرام سنه
سن دَرین بیر رؤیا، اولو بیر سکوت